title: Frankfurt am Mainin lentoasema

text: Satelliittikuvan mukaan terminaalissa 1 on 50 matkustajasilloin varustettua porttia (25 A-hallissa, 18 B-hallissa ja 11 C-hallissa). Frankfurtin lentoaseman verkkosivujen mukaan terminaalissa on yhteensä 103 porttia (sisältää ns. "stand-portit", joilla ei ole matkustajasiltaa, vaan matkustajat siirtyvät linja-autoilla kauempana olevaan lentokoneeseen).


title: Frankfurt am Mainin lentoasema

text: Terminaali 2 avattiin vuonna 1994, ja se on jaettu kahteen halliin, D ja E. Jatkuva halli terminaalien 1C ja 2D välillä tarjoaa suoran, (muttei julkisen) pääsyn terminaalista toiseen. Terminaali 2:n vuosittainen matkustajakapasiteetti on n. 15 miljoonaa matkustajaa. Terminaalia käyttä pääasiassa Oneworld-lentoyhtiöt (esim. Finnair, Japan Airlines), ja SkyTeam-lentoyhtiöt (esim. Air France, Delta Airlines ja KLM).


title: Frankfurt am Mainin lentoasema

text: Terminaali 2:ssa on kahdeksan matkustajasillallista porttia, ja 34 'standia', yhteensä 42 porttia.


title: Viking-luokan sukellusvene

text: Viking-luokan sukellusvene oli Ruotsin, Norjan ja Tanskan 1997 aloittama yhteishanke, josta Norja ja Tanska ovat luopuneet ja jossa Suomi on ollut tarkkailijana. Tarkoituksena on ollut rakentaa Gotland-luokan sukellusveneelle sitä suorituskykyisempi ja vaikeammin havaittava seuraajaluokka, jonka veneet olisivat maksaneet 1/3 vastaavasta saksalaisesta.


title: Viking-luokan sukellusvene

text: Kockums suunnittelee uutta sukellusveneluokkaa, jossa käytetään peruutetun Viking-projektin tekniikkaa. Projektin nimenä on A26.


title: Viking-luokan sukellusvene

text: Ruotsin merivoimien tarkoituksena oli korvata kaksi aikaisempaa sukellusvenettä vuoteen 2015 mennessä kahdella uudella Viking-luokan sukellusveneellä. Ruotsin puolustusbudjetista 50 % kohdentuu hankinnoille.


title: Viking-luokan sukellusvene

text: Alkuperäisen suunnitelman mukaan Ruotsin tuli ostaa kaksi, Tanskan neljä ja Norjan neljä Viking-luokan sukellusvenettä 2005 alkaen. Viking-sukellusvene saavutti määrittelyvaiheensa 2002.


title: Viking-luokan sukellusvene

text: Norja lakkautti sukellusveneaselajinsa ja luopui Viking-luokan sukellusvenehankkeesta ensimmäisenä. Se lahjoitti kunnostettuna vanhat sukellusveneensä Puolaan.


title: Viking-luokan sukellusvene

text: Sen jälkeen Tanskan tuli hankkia kuuden Viking-luokan sukellusveneen sarjasta neljä ja Ruotsin kaksi Tanskan ja Ruotsin välisellä sopimuksella. Viking-luokan ensimmäisen sukellusveneen oli määrä valmistua Ruotsissa Kockumin telakalla Malmössä ja viiden muun Tanskassa A P Möllerin telakalla Odensessa.


title: Viking-luokan sukellusvene

text:
Tanska ilmoitti kuitenkin 2004 lopettavansa kesään mennessä sukellusveneaselajinsa. Tanskan osalta kolmen tai neljän Viking-luokan sukellusveneen rakentaminen olisi tullut maksamaan noin 652 miljoonaa Yhdysvaltain dollaria vastaavan summan. Samalla päätöksellä Tanska luopui sukellusveneaselajista joulukuussa 2004, käytössä olleiden saksalaisvalmisteisten sukellusveneiden vanhentuessa.
Tanskan osalta hanke lakkautettiin siksi, että varat ohjattiin maavoimien kehittämiseen. Tanskan "HMS Näckenistä" modernisoitua sukellusvenettä KDM Kronborg piti seurata Viking-luokan sukellusvene.


title: Viking-luokan sukellusvene

text: Joidenkin arvioiden mukaan kaksi Viking-luokan sukellusvenettä tulisi maksamaan Ruotsille 1 800 miljoonaa kruunua (noin 194 013 603 euroa kurssilla 9,2777 SEK/EUR) yhteensä eli noin 100 miljoonaa euroa kappaleelta.


title: Lorenzo Bandini

text: Lorenzo Bandini (21. joulukuuta 1935 Barce, Libya, Italia – 10. toukokuuta 1967 Monaco) oli italialainen kilpa-autoilija, joka suoritti tunnetuimmat suorituksensa Ferrari-tallissa.


title: Lorenzo Bandini

text: Lorenzo Bandini syntyi Barcessa, Libyassa. Hän aloitti kilpailu-uransa 1957, ja kilpaili Formula Junior -sarjassa vuoteen 1961 asti, jolloin hän nousi Formula 1 -sarjaan Scuderia Centro Sud -tallin riveissä, josta siirtyi myöhemmin Ferrarille. Vuonna 1964 Bandini saavutti ainoan GP-voittonsa Itävallan GP:ssä. Urallaan Bandini saavutti Ferrarilla joitakin voittoja myös urheiluautosarjoissa.


title: Lorenzo Bandini

text: 25. Monacon Grand Prix -kilpailu oli MM-sarjan toinen osakilpailu, joka ajettiin 7. toukokuuta 1967. Kilpailussa kierrettiin 3 145 metrin pituinen rata 100 kertaa. Lorenzo Bandini nousi Ferrarillaan lähdössä kärkeen, mutta jo toisella kierroksella uusiseelantilainen Denny Hulme pääsi Brabham-Repco-autollaan johtoon. Välillä Jackie Stewart johti kilpailua, mutta hän jäi 15. kierroksella varikolle vaihdelaatikon rikkouduttua.


title: Lorenzo Bandini

text: Kierroksella 33 Hulme oli johdossa jo 15 sekunnilla ennen Bandinia. Kun 66 kierrosta oli takana, oli Bandini kutistanut Hulmen johdon 10 sekuntiin. Kierroksella 70 oli Bandini kuitannut eron Hulmeen 7 sekuntiin, ja hän yritti saavuttaa ensimmäistä Monacon voittoaan. Kierroksella 83 Bandini menetti autonsa hallinnan tunnelin jälkeisessä shikaanissa. Ferrari syöksyi olkipaalien läpi ja pomppasi niistä lyhtypylvääseen. Ylösalaisin kääntynyt auto syttyi tuleen sytyttäen myös paalit palamaan.


title: Lorenzo Bandini

text: Bandini jäi puristuksiin palavan auton alle. Kilpailijoilla oli yllään tulenkestävät alusvaatteet ja ajohaalarit, jotka suojasivat tehokkaasti ainoastaan noin 30 sekunnin ajan. Neljän minuutin kuluttua ajaja vedettiin esiin vaatteet tulessa. Bandinin kypärä oli murskautunut ja hän näytti saaneen vammoja myös rintaansa. Hänet kuljetettiin välittömästi satamassa olevaan sairaalalaivaan.


title: Lorenzo Bandini

text: Aluksi Bandinin tilaa kuvattiin hengenvaaralliseksi. Sairaalassa tehdyissä tarkastuksissa todettiin, ettei hänellä ollut välitöntä hengenvaaraa. Hän oli saanut rintakehäänsä avoimen haavan sekä päähänsä, kasvoihinsa, käsiinsä ja jalkoihinsa palohaavoja. Bandinille tehtiin neljä ja puoli tuntia kestänyt leikkaus. Lääkärit ennustivat hänen elävän vain vuorokauden, sillä hänen ihostaan 70 prosenttia oli palanut. Bandini kuoli 10. toukokuuta 1967 kello 15 paikallista aikaa Prinsessa Gracen sairaalassa Monte Carlossa.


title: Lorenzo Bandini

text: Kilpailua kuitenkin jatkettiin, eikä kukaan enää voinut estää Hulmen voittoa. Hän ohjasi autoaan jo kaksi kierrosta edellä toisena ajavaa Graham Hillia, joka maaliin tultaessa oli kolmantena. Maalissa meksikolainen Pedro Rodríguez oli toisena. Hulme sai voitostaan kunnian lisäksi 2 000 dollaria ja hän siirtyi ajajien MM-sarjan johtoon.


title: S1000

text: S1000 on italialais-venäläistä tuotantoa oleva 1000-tonnin dieselsukellusvenetyyppi, jonka kehitystyö alkoi 2004. Venäläinen TsKB Rubin ja italialainen Fincantieri esittelivät aluksesta tehdyn mallin yhdessä Euronaval 2006 -näyttelyssä 25. lokakuuta 2006.


title: S1000

text: S1000:n uppouma on 1 000 tonnia, huippunopeus 14 solmua. Alus on 56,2 metriä pitkä. Aluksessa on polttokennotekniikkaan pohjautuva ilmasta riippumaton propulsio-osasto (air independent propulsion, AIP). Sen aseistusvaihtoehtoina ovat italialaisvalmisteiset ohjattavia WASS Black Shark -torpedoja sekä venäläisiä Club-S-risteilyohjuksia.


title: Skien

text: Skien on kaupunki Telemarkin läänissä, Norjassa. Skien on Telemarkin läänin hallinnollinen keskus ja Norjan 13. suurin kaupunki. Vuoden 2018 alussa tehdyn väestönlaskennan mukaan kaupungissa on 54 510 asukasta., ja sen pinta-ala on 779 km².


title: Skien

text: Kirjailija Henrik Ibsen syntyi Skienissä.


title: Skien

text: Skien sijaitsee Skienselva-joen varrella. Sieltä lähtee Norjan pisin kanava, 105 km pitkä Telemarkin kanava, joka kulkee Daleniin asti.


title: Skien

text: Skien on luultavasti perustettu alkujaan kauppapaikaksi ja satamaksi. Varhaisimmat asutuksen merkit ovat peräisin 900-luvulta, joten Skien on yksi vanhimmista kaupunkimaisista asutuspaikoista Norjassa. Tanskan kuningas myönsi Skienille kaupunkioikeudet vuonna 1358.


title: Skien

text: Kaupungin varhaisin tunnettu nimi on Skida. Vuonna 1359 kirjoitusasu muuttui muotoon Skyde. Vuonna 1468 kaupungista alettiin käyttää nimeä Skydebye ja vuonna 1662 nimi muuttui muotoon Scheen. Paikalliset asukkaat lausuvat edelleen Skienin nimen "She-en".


title: Skien

text: Vuonna 1964 maalaiskunnat Solum ja Gjerpen liitettiin Skieniin.


title: Ruotsalainen eduskuntaryhmä

text: Ruotsalainen eduskuntaryhmä (r) on Ruotsalaisen kansanpuolueen ja Ahvenanmaan vaalipiirin kansanedustajista koostuva eduskuntaryhmä. Vuoden 2015 eduskuntavaalien tuloksena ryhmässä on 10 jäsentä.


title: Ruotsalainen eduskuntaryhmä

text: Eduskuntaryhmän puheenjohtajana toimii Stefan Wallin, ensimmäisenä varapuheenjohtajana Mikaela Nylander ja toisena varapuheenjohtajana Mats Löfström.


title: Federal Reserve System

text: Federal Reserve System (Fed) on Yhdysvaltain keskuspankki, joka aloitti toimintansa 1913.


title: Federal Reserve System

text: Federal Reserve System on "puolivaltiollinen" järjestelmä, johon kuuluu 12 yrityksen tavoin järjestettyä "alueellista keskuspankkia" sekä kaksi merkittävää päätöksentekoelintä, jotka ovat Yhdysvaltain presidentin nimittämä ja senaatin hyväksymä "johtokunta" Washingtonissa sekä "avomarkkinakomitea". Rahapolitiikan välineenä käytetään diskonttokorkoa ja pankeille asetettua varantovaatimusta, joista vastaa johtokunta. Näitä tärkeämpi väline on avomarkkinaoperaatiot, joista vastaa avomarkkinakomitea. Federal Reserve System laskee liikkeelle Yhdysvalloissa käytettävät setelit.


title: Federal Reserve System

text: Keskuspankin pääjohtajana on 1. helmikuuta 2018 alkaen Jerome Powell (johtokunnan puheenjohtaja).


title: Federal Reserve System

text: Johtokunnassa ("Board of Governors of the Federal Reserve System") on seitsemän jäsentä, joiden toimikausi on 14 vuotta, ellei presidentti poista heitä asemastaan. Johtokunta ei saa rahoitusta liittovaltiolta, vaan juuri toisin päin.


title: Federal Reserve System

text: Avomarkkinakomitea Federal Open Market Committee koostuu seitsemästä johtokunnan jäsenestä, viidestä alueellisen keskuspankin pääjohtajasta sekä seitsemästä äänivallattomasta jäsenestä. New Yorkin alueen keskuspankilla on pysyvä äänivalta. Johtokunta valitsee kuusi muuta jäsentä alueellisista keskuspankeista kiertoperiaatteella. Perinteisesti puheenjohtajaksi on valittu johtokunnan puheenjohtaja ja varapuheenjohtajaksi New Yorkin alueen keskuspankin pääjohtaja.


title: Federal Reserve System

text: Komitea valvoo avomarkkinoiden toimintaa, määrittää rahalajien kokonaismäärien kasvurajat ja johtaa keskuspankin toimintaa valuuttamarkkinoilla. Komitea päättää ohjauskorosta (federal funds target rate).


title: Federal Reserve System

text:
Komitea päättää koroista kahdeksan kertaa vuodessa etukäteen tiedossa olevina ajankohtina. Tarvittaessa korosta voidaan päättää muulloinkin.
Alueelliset keskuspankit, "Federal Reserve Banks" myöntävät yksityisille pankeille osakkeita, mikä tekee niistä keskuspankkijärjestelmän jäseniä ja lain mukaan velvoittaa ne ylläpitämään osaltaan Yhdysvaltain valuuttavarantoa. Vastineeksi ne saavat osinkoa keskuspankin tuotosta.


title: Federal Reserve System

text: Jotkut pitävät keskuspankkijärjestelmää liittovaltion edun vastaisena ja syyttävät keskuspankin toimivan enemmän omistajiensa kuin liittovaltion eduksi. Liittovaltion kannalta olisi edullisempaa, jos se itse laskisi liikkeelle setelit ja hallitsisi rahapolitiikkaa. Kriittisen näkemyksen mukaan liittovaltion velkaantuminen kasvattaa vain keskuspankin voittoa ja luo tilanteen, jossa keskuspankin etu on vastakkainen liittovaltion edun kanssa. Lisäksi väitetään, että kaikki keskuspankin omistajat eivät ole julkisesti selvillä.


title: Federal Reserve System

text: Yhdysvaltain historiassa keskuspankkia ovat hallinnoineet vuorotellen sekä liittovaltio että yksityisomisteinen pankki. Useat itsenäisyysjulistuksen allekirjoittajat olivat vahvasti liittovaltion hallinnoiman keskuspankin puolestapuhujia. Yhdysvaltain perustuslaki asettaa rahapolitiikan hoitamisen liittovaltion tehtäväksi.


title: Barbro Holmberg

text: Barbro Holmberg (s. 7. huhtikuuta 1952 Stensele, Västerbottenin lääni, Ruotsi) on Ruotsin sosiaalidemokraattisen työväenpuolueen poliitikko. Vuonna 2003 hänet nimitettiin Ruotsin hallituksen maahanmuuttoasioista vastaavaksi ministeriksi, jonka viran hän sittemmin jätti vaalien jälkeen lokakuussa 2006.


title: Barbro Holmberg

text: Holmberg on suorittanut sosiaalityön tutkinnon Tukholman yliopistossa.


title: Barbro Holmberg

text: Holmberg on toista kertaa naimisissa. Ensimmäisestä avioliitostaan radiotoimittaja Thomas Nordegrenin kanssa hänellä on kolme lasta, poika ja kaksostyttäret, joista entinen valokuvamalli Elin Nordegren on ollut naimisissa golflegenda Tiger Woodsin kanssa.


title: Montrealin pöytäkirja

text: Montrealin pöytäkirja otsonikerrosta heikentävistä aineista () on kansainvälinen sopimus, jolla pyritään otsonikerroksen suojeluun vähentämällä otsonikatoa aiheuttavien aineiden valmistusta ja käyttöä. Se hyväksyttiin 16. syyskuuta 1987, ja se astui voimaan 1. tammikuuta 1989, kun sen oli allekirjoittanut 29 valtiota sekä Euroopan yhteisö. Sittemmin sopimusta on täydennetty neljä kertaa: Lontoossa 1990, Kööpenhaminassa 1992, Montrealissa 1997 ja Pekingissä 1999. Montrealin pöytäkirjaa on luonnehdittu yhdeksi onnistuneimmista kansainvälisistä ympäristösopimuksista. Se on ainoa aidosti globaali ympäristösopimus, kun Itä-Timor viimeisenä allekirjoitti osallistumisensa 16.9.2009.


title: Montrealin pöytäkirja

text: Montrealin pöytäkirjaa edelsi vuonna 1985 solmittu Wienin yleissopimus, jossa sovittiin lähinnä otsonikerroksen tutkimukseen liittyvästä yhteistyöstä. Montrealin pöytäkirjassa sovittiin konkreettisista toimenpiteistä, joihin Wienin yleissopimuksen pohjalta ryhdyttäisiin. Siihen liittyy myös rahoitusjärjestelmä, Multilateral Fund for the Implementation of the Montreal Protocol, jonka tarkoitus on auttaa kehitysmaita suoriutumaan niille asetetuista päästötavoitteista.


title: Montrealin pöytäkirja

text: Alkuperäisen pöytäkirjan tavoitteena oli vähentää haitallisimpien otsonia tuhoavien aineiden käyttöä vuoden 1986 tasosta viidenneksellä vuoteen 1994 ja puolella vuoteen 1999 mennessä. Lontoossa ja Kööpenhaminassa sopimusta kiristettiin: tämän jälkeen tavoitteena oli lopettaa CFC-yhdisteiden ja useimpien muidenkin otsonia tuhoavien yhdisteiden käyttö kokonaan vuoden 1995 loppuun mennessä. Kehitysmaille annettiin kymmenen vuoden siirtymäaika. CFC-yhdisteiden vähäinen käyttö sallittiin edelleen joissakin tärkeissä sovelluksissa, kuten astmalääkkeissä.


title: Montrealin pöytäkirja

text: Yleisesti ottaen pöytäkirjan päästötavoitteiden toteutus on sujunut hyvin. Montrealin pöytäkirjan astuttua voimaan useimpien otsonia tuhoavien aineiden käyttö on joko lakannut tyystin tai ainakin vähentynyt. Sopimuksen voittokulkua selittää se, että CFC-yhdisteille on ollut varsin helppo löytää korvaavia aineita teollisuuden käyttöön. Toisaalta CFC-yhdisteitä on korvattu muun muassa HCFC-yhdisteillä, jotka ovat otsonikerrokselle vaarattomampia (mutta kuitenkin haitallisia) ja pahentavat lisäksi kasvihuoneilmiötä. Niidenkin käyttö pyritään lopettamaan vuoteen 2030 mennessä.


title: Ulrika Hallberg

text: Petra Irma Ulrika Hallberg (s. 28. maaliskuuta 1952 Pyhäselkä) on suomalainen balettitanssija ja -pedagogi.


title: Ulrika Hallberg

text: Hallbergin vanhemmat ovat kanttoriurkuri Carl Gustav Hakon Hallberg ja Tyyne Maria Lähivaara. Hänen puolisonsa on viulisti, kapellimestari ja musiikkipedagogi Ari Angervo. Hallberg suoritti Suomen Kansallisoopperan balettikoulun 1962-1968, opettajanaan Marita Ståhlberg. Hän on ollut balettitanssijan uransa ohella Suomen Kansallisoopperan balettioppilaitoksen opettaja vuodesta 2001 ja opettanut myös muun muassa Teatterikorkeakoulussa.


title: Ulrika Hallberg

text: Hallberg on ollut kiinnitettynä Suomen Kansallisbaletin tanssijaksi 1968–1975 ja solistitanssijaksi 1975–1994. Hän on ollut Suomen Kansallisbaletin mukana vierailuilla Lontoossa, Saksassa, Luxemburgissa, Sveitsissä, Kööpenhaminassa, Madridissa, Tallinnassa, Kiinassa ja Edinburghin festivaalilla. Solistivierailuja hän on tehnyt Tukholmaan, Kuuban kansainväliselle balettifestivaalille 1976, 1980 ja 1984, Japanin kansainväliselle balettifestivaalille Tokioon ja Osakaan sekä Kitakyushun festivaalille 1991.


title: Imre Lakatos

text: Imre Lakatos (9. marraskuuta 1922 – 2. helmikuuta 1974) oli unkarilaissyntyinen tieteen- ja matematiikanfilosofi.


title: Imre Lakatos

text: Lakatos syntyi juutalaiseen perheeseen Debrecenissä, Unkarissa nimellä Imre Lipschitz. Hän opiskeli matematiikkaa, fysiikkaa ja filosofiaa Debrecenin yliopistossa ja valmistui vuonna 1944. Hän vältti natsien juutalaisvainot muuttamalla nimensä Imre Molnáriksi. Hänen äitinsä ja isoäitinsä kuolivat Auschwitzissa.


title: Imre Lakatos

text: Lakatoksesta tuli aktiivinen kommunisti toisen maailmansodan aikana. Hän muutti nimensä vielä kerran nimelle "Lakatos" (”lukkoseppä”) heijastaakseen kommunistisia arvoja ja kunnioittaakseen Géza Lakatosta. Sodan jälkeen hän jatkoi opintojaan Budapestissa muun muassa György Lukácsin ohjaamana. Hän opiskeli myös Moskovan valtionyliopistossa Sofya Yanovskayan ohjauksessa. Palattuaan Unkariin hän työskenteli Unkarin opetusministeriössä. Hän kuitenkin huomasi jäävänsä tiedepolitiikassa tappiolle muulle Unkarin kommunistiselle puolueelle, ja hänet vangittiin vuosiksi 1950–1953 syytettynä revisionismista.


title: Imre Lakatos

text: Vapauduttuaan Lakatos palasi akateemisiin piireihin ja teki matemaattista tutkimusta sekä käänsi George Pólyan teoksen "Ratkaisemisen taito" unkariksi. Lakatos pysyi edelleen nimellisesti kommunistina, mutta hänen mielipiteensä olivat muuttuneet radikaalisti. Hänellä oli yhteyksiä ainakin erääseen toisinajattelevaan opiskelijaryhmään Unkarin kansannousun vuonna 1956 aikoihin.


title: Imre Lakatos

text: Kun Neuvostoliitto miehitti Unkarin marraskuussa 1956, Lakatos pakeni Wieniin ja muutti myöhemmin Englantiin. Hän väitteli filosofian tohtoriksi Cambridgen yliopistosta vuonna 1961. Lakatos ei koskaan hankkinut Ison-Britannian kansalaisuutta ja oli näin käytännössä vailla mitään kansalaisuutta.


title: Imre Lakatos

text: Vuonna 1960 Lakatos sai viran London School of Economicsissa. Siellä hän kirjoitti matematiikan filosofiasta ja tieteenfilosofiasta. Koulun tieteenfilosofian laitoksella vaikuttivat tuohon aikaan myös Karl Popper ja John Watkins. Lakatos toimitti Alan Musgraven kanssa teoksen "Criticism and the Growth of Knowledge" (the "Proceedings" of the International Colloquium in the Philosophy of Science, London, 1965). Lakatoksen työt vastasivat Thomas Kuhnin teoksessa "The Structure of Scientific Revolutions" esitettyihin ajatuksiin.


title: Imre Lakatos

text: Lakatos toimi London School of Economicsissa, kunnes kuoli äkilliseen 51-vuotiaana sydänkohtaukseen. Koulu perusti Lakatos Awardin hänen muistonsa kunniaksi.


title: Imre Lakatos

text: Lakatoksen matematiikanfilosofia sai vaikutteita Hegelin ja Marxin dialektiikasta, Karl Popperin tietoteoriasta ja matemaatikko George Polyan töistä.


title: Imre Lakatos

text: Tieteenfilosofiassa Lakatos käsitteli erityisesti Kuhnin tiedekäsitystä. Hän syytti sitä irrationaalisuudesta, koska Kuhn ei selittänyt tarpeeksi sitä, mikä tieteen paradigma tulee milloinkin valituksi ja millä perusteilla. Jos paradigmat ovat yhteismitattomia, niiden vertaileminen on mahdotonta. Lakatos pyrki rationaalistamaan mallia.


title: BBC Sessions

text: BBC Sessions voi viitata useiden musiikkiartistien ja -yhtyeiden BBC:lle tekemistä äänityksistä koottuihin albumeihin. Näitä ovat julkaisseet muun muassa:


title: Pyhän Sydämen kappeli

text: Pyhän Sydämen kappeli on Helsingin Kalliossa Kirstinkadulla sijaitseva jugend-tyylinen Suomen Luterilaisen Evankeliumiyhdistyksen (SLEY) kappeli.


title: Pyhän Sydämen kappeli

text: Pyhän Sydämen kappelin suunnitteli arkkitehti Vilho Penttilä, joka oli Nyström-Petrelius-Penttilä -arkkitehtitoimiston jäsen. Kirkon vihki Suomen luterilaisen evankeliumiyhdistyksen Kallion rukoushuoneeksi vuonna 1906 tuomiorovasti Juuso Hedberg. Valmistuessaan kappeli oli seudun ainoa kirkkorakennus, sillä läheinen Kallion kirkko valmistui vasta kuusi vuotta myöhemmin, vuonna 1912. Kappelin rakennutti SLEY:n entinen johtaja, rovasti Julius Engström, joka siirtyi Sörnäisten kappalaiseksi, mikä lienee osaltaan vaikuttanut siihen, että kappeli, tuolloin vielä rukoushuone, palveli seurakunnan kirkkona, kunnes Kallion kirkko valmistui. Toinen SLEY:n kirkkorakennus Lutherin kirkko Kampissa myytiin 1980-luvulla, ja toimii 2010-luvulle asti yökerhoina, mutta palasi vuonna 2016 kunnostettuna kirkkokäyttöön.


title: Pyhän Sydämen kappeli

text: Nykyinen kirkkosali on selvästi erilainen, kuin vasta valmistunut rukoushuone. Salin peräseinät olivat nykyistä paljon kauempana ja saarnatuolin paikka oli alttarisyvennyksessä. Helsingin evankelisen kansankorkeakoulun (nykyinen HEO) aloitettua se tarvitsi tilaa luokkahuoneita varten, joten salia oli pienennettävä.


title: Pyhän Sydämen kappeli

text: Pyhän Sydämen kappeli koki perusteellisen uudistuksen vuonna 1992, jolloin muun muassa vanhoja katto- ja lasimaalauksia kaivettiin rappausten alta ja entisöitiin. Uusia rakennelmia olivat keskikäytävä, keskeisalttari, saarnastuoli ja lukupulpetti. Entisöidyn kirkon vihki uudelleen käyttöön Helsingin piispa Eero Huovinen 25. lokakuuta 1992. Kappelin uudistustyön suunnitteli arkkitehti Erkki Pitkäranta.


title: Pyhän Sydämen kappeli

text: Kappelissa on Setterqvist-urut, jotka alun perin rakennettiin Ruotsin Dagsbergin kirkkoon vuonna 1890. 1960-luvulla urut purettiin ja niitä varastoitiin useissa paikoissa. Urkuja siirrelttiin paikasta toiseen, mutta säilyivät kuitenkin ehjinä, joten SLEY saattoi hankkia ne vuonna 1991 ja asentaa Pyhän Sydämen kappeliin.


title: Pyhän Sydämen kappeli

text: Kappelissa pidetään myös runsaasti muita tilaisuuksia. Sen toinen pääkäyttäjä on HEO, jonka tiloissa kappeli sijaitsee. Sitä vuokrataan myös yksityistilaisuuksiin.


title: Wolf’s Rain

text: Wolf’s Rain on vuonna 2003 julkaistu 30 episodista koostuva anime-sarja. Sarjan loi Keiko Nobumoto ja BONES-studio, ja ohjaajana toimi Tensai Okamura. Hahmosuunnittelusta vastasi Toshiro Kawamoto.


title: Wolf’s Rain

text: "Wolf’s Rainista" on tehty myös kaksiosainen manga-sarja, joka on julkaistu vuonna 2005. Mangat piirsi sarjakuvataiteilija Toshitsugu Iida. "Wolf’s Rainin" japaninkieliset mangat ovat käännetty usealle kielelle, mukaan lukien suomeksi.


title: Wolf’s Rain

text: "Wolf’s Rain" sijoittuu epämääräiseen apokalyptiseen tulevaisuuteen. Maa kuihtuu ja järjestynyt yhteiskuntarakenne on hajonnut. Jäljelle jääneet ihmiskunnan rippeet sinnittelevät usein kyseenalaista turvaa tarjoavissa kaupungeissa. Onnekkaat harvat (Nobles) asuvat eristetyillä alueilla omat yksityisarmeijat tukenaan. Noble-luokkaan kuuluvat harrastavat salaperäisiä tieteellisiä tai alkemistisia kokeiluja ja nurkissa kuiskitaan salaperäisestä kirjasta, The Book of the Moon, sekä paratiisista (rakuen), jonka vain sudet saattavat löytää. Sudet ovat kuitenkin tapettu sukupuuttoon kauan sitten. Tarinan alussa susia on olemassa vain myyteissä. Tai ehkäpä sudet ovat vain ovelampia kuin rajoittuneiden aistien varassa elävät ihmiset.


title: Wolf’s Rain

text: Lumimyrkyn keskeltä ilmestyy kulkija nimeltä Kiba (suom. ”hammas”). Kiba etsii salaperäistä kuunkukkaa, joka toimii tienviittana paratiisiin. Kiba ei paljon aluksi puhukaan pyrkiessään itsepäisenä suorinta tietä tavoitteeseensa. Kiba on ylpeä. Hän ei halua piileksiä ihmisen muodossa ja jääkin heti kaupunkiin saavuttuaan sinne. Tsume (”kynsi”) on kaupungissa asuva susi, joka käyttää ihmisen ulkomuotoa hyväkseen ja johtaa paikallista rosvojoukkoa. Sudet ovat älykkäinä eläiminä oppineet viimeisen 200 vuoden aikana ottamaan myös ihmisen muodon.


title: Wolf’s Rain

text: Tsume ja tämän jengi löytää Kiban tajuttomana suuren puun alta. Muut jengiläiset luulevat aluksi Kibaa isoksi koiraksi, mutta Tsume sanoo, ettei se ole koira. Juuri kun yksi miehistä on koskettamassa Kibaa, tämä virkoaa ja tappaa kaksi miehistä. Tämä meinaa myös tappaa Gehlin, mutta Tsume tönäisee tämän pois Kiban edestä ja houkuttelee tämän korkean talon katolle. Siellä Kiba huomaa, että Tsume onkin oikeasti susi. Kaksikko tappelee vähän aikaa, mutta sitten Kiba saa otteen Tsumesta. Gehl tulee kuitenkin paikalle ja onnistuu ajamaan Kiban pois. Tsume on raivoissaan häviöstään eikä edes kiitä Gehliä, joka pelasti tämän.


title: Wolf’s Rain

text:
Tsumen ja Kiban egoilla on vaikeuksia mahtua samalle pallonpuoliskolle. Kumpikaan ei halua myöntää vikojaan tai kyseenalaistaa alfa-uros asemaansa ja toisaalta kumpikin tajuaa yhteisen päämäärän edellyttävän myös yhteistyötä. Susilaumaan liittyvät myös päällisin puolin huoleton ja laiskanpulskea Hige (”viikset”), joka vapauttaa kiittämättömän Kiban tutkimuslaitoksesta, sekä nuori ja naiivi Toboe (”ulvonta”), joka ei ole tottunut tulemaan toimeen omillaan ja joka on kasvanut ihmisten suojeluksessa. Yhdessä nelikko heittäytyy erämaan armoille tavoitteenaan paratiisiin pääsy. Tsume on aluksi vastahakoinen tekemään yhteistyötä ja herjaa erityisesti Kibaa siitä, ettei mitään Paratiisia ole olemassa. Tsume lähteekin hetkeksi laumasta ja Toboe lähtee tämän perään etsimään tätä. Tsume näkee Toboen kauempana, mutta aikoo aluksi lähteä, kunnes huomaa piilossa lymyilevän robottiaseen, jonka Toboe herätti astuessaan sen päälle. Ase tähtää Toboeta ja Tsume loikkaa väliin, jolloin luoti repäisee tämän reiteen kivuliaan haavan eikä tämä pysty liikkumaan kunnolla. Kaksikko putoaa jääsillalta rotkoon, kun robotti ampuu sen murskaksi. Toboe yrittää hämätä robottia, jotta haavoittunut Tsume pääsisi pakoon, mutta suunnitelma epäonnistuu. Juuri kun Tsume on joutumassa robotin ampumaksi, Kiba ja Hige saapuvat paikalle. Kiba hyökkää robotin kimppuun ja Hige auttaa Tsumen turvaan. Silloin Tsume ymmärtää, ettei ystävien hankkiminen ja näiden suojeleminen olekaan niin naurettavaa, kuin hän oli ennen luullut. Ennen pitkää Tsumekin oppii pitämään hauskaa ja tämän henkinen muuri alkaa pikkuhiljaa murentua pois.
Jälkeenpäin joukkoon liittyy myös puolisusinaaras Blue ("sininen"), johon Hige rakastuu. Bluella on aluksi vaikeuksia erkaantua omistajastaan, mutta kun Quent yrittää ampua haavoittunutta Kibaa, Blue puolustaa tätä.


title: Wolf’s Rain

text: "Wolf’s Rainissa" on joukko sivuhenkilöitä, jotka kaikki erottuvat toisistaan edukseen. Tutkimuslaitoksessa työskentelevä Cher Degrein uteliaisuus herää, kun käy ilmi, että ehkäpä susia on edelleen. Kun Noble Darcia III kaappaa vielä Cherin tutkimuskohteena olevan kuun tyttären, Cherille ei oikeastaan jää muuta mahdollisuutta kuin lähteä joukon perään. Kuun tytär on kuun kukkasista keinotekoisesti kasvatettu ja tutkimuslaitoksessa pidetty tyttö nimeltä Cheza, jota kaikki tavoittelevat. Cheza edustaa hyvää ja viatonta, kaikkea mahdollista hyvää ts. toivoa maailmassa, joka jo luuli kaiken toivon olevan menetetty.


title: Wolf’s Rain

text: Chezan tuoksu ja kosketus saa sudet villeiksi. Chezan ja susien perässä on myös kyseenalaisempiakin tahoja. Yksityiselle kostoretkelle susia ja kaikkea vähänkin sutta muistuttavaa vastaan lähtenyt Quent Yaide. Quent ja varsin moni muukin elää siinä uskossa, että sudet ovat olemassa vain ihmisiä raadellaakseen ja syödäkseen. Quentin koira/susihybridi Blue paljastaa myös toisen puolen itsestään ennen loppua karatessaan omille teilleen. Quentin matkassa kulkee myös Hubb Lebowski, rikostutkija, joka etsii ex-vaimoaan Cheriä.


title: Wolf’s Rain

text: Viimeisessä jaksossa Kiba löytää oikean paratiisin, mutta menettää ystävänsä ja kumppaninsa.


title: Jōyō

text: Jōyō () on Japanin kaupunki Honshūn saarella Kansain alueella Kioton prefektuurissa. Se sijaitsee sisämaassa prefektuurin eteläosassa Kioton ja Naran puolivälissä Kizujoen oikealla rannalla. Jōyōssa on 76 048 asukasta (vuonna 2017) ja sen pinta-ala on 32,71 neliökilometriä.


title: Jōyō

text: Jōyōta palvelevat JR Nishi-Nihonin Nara-linja ja Kintetsu-rautateiden Kioto-linja.


title: Jōyō

text: Jōyō sijaitsee Kioton ja Naran kaupunkien puolivälissä. Kaupunki on suurimmaksi osaksi alavaa laaksoaluetta, ja maasto kohoaa asteittain kohti itärajan matalahkoja vuoria. Kaupungin länsirajalla on joki nimeltä Kizugawa. Ilmasto laaksossa on leuto keskilämpötilan ollessa 16 °C, mistä syntyvät hyvät edellytykset hedelmäpuiden kasvattamiselle.


title: Jōyō

text: Kioton prefektuurin eteläosa kaupungistuu metropolien vaikutuksesta jatkuvasti. Alueella pyritään viljelyn ja urbanisoitumisen rinnakkaisuuteen. Kaupunkialueet ovat yhteenkasvaneita, eikä rajoja juuri huomaa. Jōyōn naapurikaupunkeja ovat Kyōtanabe, Uji ja Yawata.


title: Jōyō

text: Jōyōssa tuotetaan 60 % Japanissa tarvittavista kulta- ja hopealangoista. Näitä käytetään hyväksi erityisesti kimonoiden tuotannossa.


title: Jōyō

text: Kaupunki on suurkaupunkialueiden tuntumassa, mutta ilmastollisesti alue suosii viljelyä. Maatalouden tuotteita alueella ovat riisi ja bataatti sekä varsinkin hedelmät, kuten viikuna ja ume.


title: Jōyō

text: Aodanin umetarha on matkailunähtävyys, jossa 20 hehtaarin alueella on noin 10 000 ume- eli japaninaprikoosipuuta. Tarhan tarkkaa alkuajankohtaa ei tunneta, mutta siitä löytyy mainintoja Kamakura-kauden tanka-runoista.


title: Jōyō

text: Twinkle Jōyō on talvinen valojuhla, jossa sytytetään tuhansia värillisiä lamppuja.


title: Verkko-oppiminen

text: Verkko-oppiminen tai verkko-opetus, myös e-oppiminen, e-opetus tai eLearning, on oppimista ja opetusta, tiedon hakemista, soveltamista ja ymmärtämistä verkon (käytännössä Internetin) avulla.


title: Verkko-oppiminen

text: Verkko-opetus on tieto- ja viestintätekniikan, erityisesti verkkotekniikan, hyödyntämistä oppimisessa ja opetuksessa. Monimuoto-opetus ja etäopetus sen osana ovat tärkeitä verkko-opetuksen ja -oppimisen muotoja.


title: Verkko-oppiminen

text: E-oppimisen käsitettä käytetään opetuksen ja opetuksen kentällä monessa eri yhteydessä ja merkityksessä. E-oppiminen onkin jonkinlainen sateenvarjokäsite jota voidaan käyttää puhuttaessa esimerkiksi tietoverkkojen hyödyntämisestä etäopetuksessa, monimuoto-opetuksessa, sulautetussa opetuksessa sekä tietokoneavusteisen, tietoverkkoa hyödyntävän itseopiskelun yhteydessä.


title: Verkko-oppiminen

text: E-oppiminen liittyy läheisesti verkko-opetukseen joka voidaan jakaa karkeasti ryhmitellä kolmeen erilaiseen tyyppiin:


title: Verkko-oppiminen

text: E-oppimisella eli verkko-oppimisella tarkoitetaan tieto- ja informaatioteknologian käyttöä oppimisen menetelmänä, toimintatapana tai välineenä. E-oppiminen on sosiaalinen prosessi, ja siihen kuuluu vuorovaikutusta ja yhteistoimintaa ihmisten kesken. E-oppiminen mahdollistaa opiskelun oppijalle parhaiten sopivaan aikaan, sopivalla tahdilla ja sopivassa paikassa. Oppimateriaalit voidaan jakaa joko synkronisesti (reaaliajassa, yleensä luokkahuoneessa) tai etänä asynkronisesti (aikaviiveellä johonkin sopivaan aikaan).


title: Verkko-oppiminen

text: Verkko-oppiminen on sellaista koulutusta, jäsenneltyä informaatiota ja kasvatusta, joka toteutetaan tieto- ja viestintätekniikan avustuksella. Tieto- ja viestintätekniikan työkaluja voivat olla Internet, intranetit, tietokonepohjainen teknologia tai vuorovaikutteinen televisio.


title: Verkko-oppiminen

text: Verkkovuorovaikutuksessa on monia huomioitavia erityispiirteitä verrattuna kasvokkain tapahtuvaan kanssakäymiseen. Koska nonverbaalista viestintää on vain vähän tai ei lainkaan, ilmeitä ja eleitä mallintamaan voidaan käyttää hymiöitä. Osallistujien voi olla myös vaikea tuntea olevansa yhteydessä keskenään ja kykenevänsä vaikuttamaan ryhmän toimintaan. Aktiivinen palautteen antaminen ja saaminen auttaa yhteisen ymmärryksen saavuttamista.


title: Verkko-oppiminen

text: E-oppimiseen kuuluu myös laaja pääsy tiedonlähteisiin ja palveluihin. E-oppiminen voi laajentaa ja rikastaa oppimiskokemusta. E-oppimiseen liittyy usein odotuksia hyödyistä liiketoiminnalle; näitä voivat olla kulujen säästö ja tehokkuus.


title: Verkko-oppiminen

text: Kun e-oppimisesta tai verkko-oppimisesta puhutaan, pitäisi kysyä, tarkoitetaanko tällä


title: Verkko-oppiminen

text: Virtuaalinen opiskelu tarkoittaa opiskelua virtuaaliympäristössä eli tekniikan avulla luodussa keinotekoisessa ympäristössä. Opettaja opettaa kurssin sisällön oppimisohjelmien, multimedialähteiden, Internetin tai videoneuvottelun kautta. Oppilas saa kurssin sisällön ja kommunikoi opettajan kanssa saman teknologian avulla.


title: Verkko-oppiminen

text: Tietokoneavusteisella yhteisöllisellä oppimisella ("Computer Supported Collaborative Learning", CSCL) tarkoitetaan oppimista tai opettamista, jossa hyödynnetään tietotekniikkaa yhteisöllisen opiskelun tukemiseen. Alan nykyiset tutkimukset korostavat, että tietotekniikalla voi perinteistä opetusta tehokkaammin tukea opettajien ja oppilaiden välistä vuorovaikutusta, sekä oppilaiden keskinäistä sosiaalista kanssakäymistä. Tietokoneavusteisen yhteisöllisen oppimisen kehittyminen on saanut vaikutteita yhteistoiminnallisen (engl. "co-operative") sekä tietokoneavusteisen ryhmätyöskentelynoppimisen ("Computer-Supported Collaborative Work", CSCW) tutkimuksesta.


title: Verkko-oppiminen

text: Virtuaalisilla oppimisympäristöillä tarkoitetaan Internetissä toimivia ohjelmistoja ja sivustoja, joissa opettajat ja oppilaat toimivat tietokoneiden ja verkkoyhteyden välityksellä. Perinteisiin oppimisympäristöihin (koulu, kirjasto yms.) verrattuna suurin ero on se, että virtuaalisissa oppimisympäristöissä tapahtuva oppiminen on riippumatonta ajasta ja paikasta. Virtuaaliset ympäristöt mahdollistavat materiaalin jaon, keskustelun, erilaisten tehtävien suorittamisen ja tentit sekä monenlaisia muita toimintoja.


title: Verkko-oppiminen

text: Virtuaalikoulun kehittäminen on osa valtakunnallista tietoyhteiskuntaohjelmaa. Verkko-opetusta ja -opiskelua kehitetään paikallisissa, alueellisissa ja valtakunnallisissa virtuaalikouluhankkeissa. Virtuaalikouluhankkeet voivat olla aihe-, aine- tai alakohtaisia ja alueellisia kehittämishankkeita. Niiden avulla juurrutetaan uusia menetelmiä oppilaitosten käytäntöihin ja kehitellään uudentyyppisiä opiskeluratkaisuja. Verkostojen ensisijainen tavoite on kehittää uusia menetelmiä.


title: Verkko-oppiminen

text: Termi virtuaalioppiminen on ongelmallinen. Virtuaalinen tarkoittaa oletettua, periaatteessa mahdollista mutta tavallisesti epätodellista ja näennäistä. Tämä tuo virtuaaliopiskeluun ja virtuaalioppimiseen oman vivahteensa: onko virtuaaliopetus sitä, että opettaja on opettavinaan, virtuaaliopiskelu sitä, että oppija on opiskelevinaan, ja virtuaalioppiminen sitä, että oppija on oppivinaan? Parempia termejä olisivat verkko-opetus, verkko-opiskelu ja verkko-oppiminen.


title: Verkko-oppiminen

text: Suomessa on muun muassa virtuaaliyliopisto sekä virtuaaliammattikorkeakoulu. Kemi-Tornion ammattikorkeakoululle on myönnetty UNESCO King Hamad Bin Isa Al-Khalifa Prize -palkinto verkko-opetuksesta.


title: Tuomas Tarkki

text: Tuomas Sakari Tarkki (s. 28. helmikuuta 1980 Rauma) on entinen suomalainen jääkiekkomaalivahti, joka pelasi viimeksi Tanskan Metal Ligaen-joukkue Rungsted Seier Capitalissa.


title: Tuomas Tarkki

text: Tarkki oli yksi kauden 2006–2007 sensaatioista. Hän tuli alkujaan Kärppiin parin kuukauden koeajalle paikkaamaan loukkaantunutta kanadalaismaalivahti Andy Chiodoa. Lopulta Tarkki kirjoitti loistavien otteidensa ansiosta koko kauden sopimuksen Kärppien ykkösmaalivahdiksi ja Chiodo joutui lähtemään. Tarkki valittiin lokakuussa SM-liigan kuukauden pelaajaksi.


title: Tuomas Tarkki

text: Ennen kautta 2006–2007 Tarkilla oli kokemusta SM-liigasta vain kolmen ottelun verran Rauman Lukon varamaalivahtina. Hän oli myös kokeella Tapparassa ennen kautta 2005–2006. Lisäksi Tarkki on pelannut Pohjois-Amerikassa NCAA-yliopistosarjaa, ECHL:ää ja AHL:ää.


title: Tuomas Tarkki

text:
Tarkin nuorempi veli Iiro Tarkki on myös uransa lopettanut jääkiekkomaalivahti, joka pelasi viimeksi Oulun Kärpissä. Veljekset tekivät 7. joulukuuta 2006 historiaa maalein 4–0 päättyneessä Kärppien ja SaiPan välisessä SM-liigaottelussa. Kyseessä oli ensimmäinen kerta suomalaisen pääsarjakiekkoilun historiassa, kun maalivahteina pelaavat veljekset ovat olleet jäällä samaan aikaan.
Kaudella 2006–2007 Tuomas Tarkki oli voittamassa Kärpille SM-liigan mestaruutta. Kauden päätyttyä hänet valittiin SM-liigan parhaaksi maalivahdiksi.


title: Tuomas Tarkki

text: Pelattuaan neljä kautta Kärpissä, Tarkki siirtyi kauden päätteeksi Ruotsiin, kahden vuoden sopimuksella MODO Hockey -seuraan. Tarkki pelasi lopulta vain yhden kauden MODOssa. Kauden jälkeen KHL-seura Neftehimik Nižnekamsk teki MODOlle tarjouksen Tarkista, ja Tarkki siirtyi kaudeksi 2011–2012 Venäjälle.


title: Tuomas Tarkki

text: Neftehimik Nižnekamsk Tarkki torjui kauden ja päästi pelaamissaan otteluissa keskimäärin 2,73 maalia. Kauden jälkeen hän teki 1+1-vuotisen sopimuksen SM-liigan JYPin kanssa. JYPissä Tarkki on ollut voittamassa SM-pronssia 2013 ja 2015. JYPin voittaessa European Trophyn 2013, Tarkki valittiin turnauksen parhaaksi maalivahdiksi.


title: Tuomas Tarkki

text: Kaudeksi 2016–2017 Tarkki siirtyi tšekkiläiseen BK Mladá Boleslaviin vuoden mittaisella sopimuksella. Sopimus päädyttiin kuitenkin purkamaan joulukuussa Tarkin vaisujen otteiden takia. Tammikuussa 2017 Tarkki teki loppukauden kattavan sopimuksen tanskalaisen Rungsted Seier Capitalin kanssa.


title: Tuomas Tarkki

text: Elokuussa 2017 Tarkki ilmoitti lopettavansa pelaajauransa ja siirtyvänsä Oulun Kärppien naisten edustusjoukkueen maalivahtivalmentajaksi. Valmennusurallaan on Tarkki ehtinyt saavuttamaan Suomen mestaruuden.


title: Tuomas Tarkki

text: Tarkki on naimisissa jääkiekkoilija Saija Tarkin kanssa.


title: Pavia

text: Pavia on kaupunki Lombardiassa, Pohjois-Italiassa. Kaupunki sijaitsee noin 35 kilometriä etelään Milanosta. Paviassa on runsaat 70 000 asukasta, ja sen pinta-ala on 63 km². Rooman valtakunnan aikana kaupunki tunnettiin nimellä Ticinum. Kaupungin läpi virtaa Ticinojoki, joka on Pojoen sivuhaara. Pavia on myös samannimisen maakunnan pääkaupunki.


title: Pavia

text: Milanoa hallinnut Visconti-suku liitti Pavian alaisuuteensa 1300-luvun puolivälissä. Vuonna 1396 ruhtinas Gian Galeazzo Visconti rakennutti Pavian läheisyyteen Certosa di Pavian kartusiaaniluostarin.


title: Pavia

text: Kaupungin nähtävyyksiä ovat keskiaikaiset rakennukset kuten Pavian yliopisto (Università di Pavia), tuomiokirkko Duomo di Pavia, linna Castello Visconteo ja Ticinojoen ylittävä silta Ponte Coperto di Pavia.


title: Windows Fundamentals for Legacy PCs

text: Windows Fundamentals for Legacy PCs (WinFLP, tunnetaan myös koodinimeltä "Eiger" ja "Mönch") on Microsoftin minimalistinen Windows-käyttöjärjestelmä. Se on optimoitu toimimaan vanhemmilla tietokoneilla, jotka eivät täytä Windows Vistan laitteistovaatimuksia. FLP julkaistiin 8. heinäkuuta 2006.


title: Windows Fundamentals for Legacy PCs

text: Microsoftin tarkoituksena on ollut tarjota käyttöjärjestelmä, joka sisältää vain tietojenkäsittelyn perustarpeet käsittävän kokonaisuuden. WinFLP sisältää paljon osia "Windows XP Service Pack 2" -julkaisusta, kuten Windows Firewall -palomuurin, Ryhmäkäytäntö-työkalun ja Automaattiset päivitykset -työkalun. FLP lainaa myös Windows Server 2003:n ja Windows Vistan tietoturvaominaisuuksia ja toimintoja.


title: Windows Fundamentals for Legacy PCs

text: FLP syntyi tarpeesta tarjota yrityksille yksinkertainen ja halpa palvelinasiakas paljon tehoja vaativan Windows Vistan tilalle.


title: Windows Fundamentals for Legacy PCs

text: Vaikka WinFLP on suunniteltu yleisluontoiseksi käyttöjärjestelmäksi, sitä ei voi silti hankkia retail- tai OEM-kanavien kautta. Yritys voi hankkia sen ainoastaan Microsoftin Software Assurance -sopimuksella. Tämä johtuu siitä, että FLP on tarkoitettu niille yrityksille, joiden tietokoneet käyttävät Microsoftin vanhoja käyttöjärjestelmiä joiden tuki on jo lopetettu. Koska Linux saavuttaa markkinaosuutta näissä yrityksissä, Microsoft näkee FLP:n edulliseksi ja halvaksi tavaksi päivittää Windows-versiot uudemmiksi sekä säilyttää markkinaosuutensa.


title: Windows Fundamentals for Legacy PCs

text: FLP (kuten myös Windows XP) voidaan asettaa toimimaan etäkäynnistettävänä työasemana. Yritykset voivat myös hyödyntää FLP:tä terminaalipäätteenä ohjelmistoille, jotka on asennettu palvelimeen ja joita käytetään Remote Desktop -ohjelmiston kautta. FLP:tä voidaan käyttää myös itsenäisenä käyttöjärjestelmänään.


title: Windows Fundamentals for Legacy PCs

text: WinFLP ei sisällä pelejä, Outlook Express -sähköpostiohjelmaa eikä joitain järjestelmätyökaluja edes täysimittaisella asennuksella, joka vie tilaa noin 1,1 gigatavua kiintolevyltä.


title: Vengeance Rising

text: Vengeance Rising on yhdysvaltalainen, Los Angelesista kotoisin oleva thrash metal -yhtye, joka perustettiin vuonna 1987. Yhtyeen nimi oli alun perin Vengeance, mutta se vaihdettiin, koska Alankomaissa oli samanniminen ryhmä. Yhtye oli 1990-luvun puoleen väliin asti kristillinen kunnes keulahahmo ja laulaja Roger Martinez kääntyi ateistiksi. Monet tuntevat Vengeance Risingin juuri Martinezin kääntymisestä, sillä hän on ollut jatkuvasti julkisuudessa. Yhtyeen alkuperäinen kokoonpano muuttui vuonna 1990, jolloin jäsenet Martinezia lukuun ottamatta perustivat Die happy -yhtyeen. Allmusicin mukaan yhtyeen historia on "joitain oudoimmista ja viihdyttävimmistä tarinoista metallimusiikin maailmassa".


title: Vengeance Rising

text: Etelä-Kalifornian South Bayssa vuonna 1986 Doug Thieme, Roger Dale Martin, Glen Mancaruso, Mike Betts ja naislaulaja Sharon perustivat yhtyeen nimeltä Sacrifice. Yhtyeen oli tarkoitus esiintyä konsertissa Barren Crossin, Malacian ja Neon Crossin kanssa mutta muutti nimensä Vengeanceksi viikkoa ennen esitystä. Speed metal -yhtye Deliverancessa toiminut Glenn Rogers liittyi myöhemmin vuonna 1986 yhtyeeseen.


title: Vengeance Rising

text: Sharonin erottua yhtyeestä pastori Bob Beeman, joka toimi kalifornialaisessa kristityille metallisteille suunnatussa seurakunnassa "Sanctuaryssa" (jonka yhteisöön jäsenet kuuluivat), esitteli Roger Martinezin yhtyeelle vuonna 1987. Martinez oli taustaltaan helluntaiseurakunta Foursquare Churchista, jossa hänet kastettiin. Beeman on väittänyt, että hän itse kokosi Vengeancen henkilökohtaisesti valitsemistaan muusikoista, unelmanaan luoda yhtye, joka olisi niin tuore, että siitä tulisi melkein trendin asettaja. Beeman kertoo myös valinneensa Martinezin yhtyeen laulajaksi, koska tämä "osasi puhua nuorille taitavasti niin, että he kuuntelivat häntä". Kitaristi Larry Farkas liittyi yhtyeeseen Glenn Rogersin tilalle juuri ennen kuin yhtye äänitti ensilevynsä.


title: Vengeance Rising

text: Heti albumin julkaistuaan yhtye kohtasi ongelman toisen samannimisen yhtyeen kanssa, joka omisti oikeudet äänittää Vengeance-nimellä. Välttääkseen eripuraa yhtye vaihtoi nimekseen Vengeance Rising. Ensilevyä oli painettu vain tuhat kappaletta ilman sanaa Rising logon alla. Vuonna 1992 yhtye julkaisi toisen albuminsa Once Deadin. Näitä albumeita pidetään yhtyeen parhaimpina, ja Allmusicin mukaan ne "olivat suuria menestyksiä kristillisen musiikin maailmassa, ja ne tekivät Vengeance Risingista yhden niistä harvoista [kristillisen metallimusiikin] suuntauksen edustajista, jotka ylittivät raja-aitoja yleisiin musiikkipiireihin." HM Magazine nimitti "Human Sacrifice" -ensilevyä "radikaaleimmaksi koskaan julkaistuksi kristilliseksi albumiksi".


title: Vengeance Rising

text: Vengeance Rising tunnettiin kiinnostuksestaan väkivaltaisiin teemoihin, jotka näkyivät varsinkin kahden ensimmäisen albumin sanoituksissa. Tämä väkivaltamieltymys laajeni yhtyeen konsertteihin, joissa se saattoi esittää väkivaltaisesti Kristuksen ristiinnaulitsemisen Yhtyeen levyjen kansitaiteet olivat yhtä äärimmäisiä. Sekä "Human Sacrifice" että "Once Dead" saivat myyntikiellon kristillisissä kirjakaupoissa ainakin osittain siksi, että niissä oli väkivaltaista kuvastoa.


title: Vengeance Rising

text: "Once Deadin" arvostelussa CCM-lehdessä arvostelija totesi, että albumin kansikuvan tulkinta uudelleensyntymästä henkisestä kuolemasta oli "kammottava". Musiikillisesti albumilla oli vaikutteita speed metalista, ja joillain kappaleilla oli thrash-aineksia, kuten coverilla Deep Purplen Space Truckin'-kappaleesta, sekä Out of The Willilla, jota arvostelija vertasi One Bad Pig -yhtyeen tyyliin. Vaikka Van Peltin mukaan laulu kuulosti "kuin joku olisi kurlannut partaterät kurkussa", sanoitusten todettiin olevan "hyvin Raamattu-pohjaisia" ja sopivan niiden viittaamiin jakeisiin.


title: Vengeance Rising

text: "Once Dead"-kiertueen jälkeen ilmeni ongelma: vaikka levyjä oli myyty paljon ja yhtye esiintyi säännöllisesti, kasvoivat velat jatkuvasti. Moniin kiertueen konsertteihin ei myyty riittävästi lippuja ja osa järjestäjistä perui esitykset paikan päällä saatuaan tietää yhtyeen vakaumuksen. Yhdessä vaiheessa Vengeance Rising oli niin auttamattomasti veloissa, että yhtyeen jäsenet katsoivat parhaaksi lopettaa toimintansa. Roger Martinez halusi kuitenkin jatkaa. Muut jäsenet perustivat hard rock -yhtyeen Die Happy. Roger hankki Chris Hyden Deliverance-yhtyeestä rumpaliksi ja Derek Seanin kitaristiksi, Roger itse soitti bassot ja muut kitarat uusilla levyillä.


title: Vengeance Rising

text: Vuonna 1991 Vengeance Rising julkaisi kolmannen albuminsa "Destruction Comes". Kappaleesta Before the Time kuvattiin myös musiikkivideo. Albumi oli nopeaa ja aiempaa yksinkertaisempaa thrash metalia. Roger Martinez ei ollut erityisen osaava tuottaja: sekä ihailijat että arvostelijat moittivat albumia sekavasta äänituotannosta. Hän ei enää myöskään laulanut murinatyylillään vaan puhtaasti.


title: Vengeance Rising

text: Vengeance Rising kärsi samasta ongelmasta kuin muutkin aikansa thrash metal -yhtyeet: 1990-luvun death metal ja grindcore-buumi vei levynostajien kiinnostuksen thrash metalista. Roger Martinez yritti tuottaa neljännestä "Released Upon the Earth"-albumista grindcore-albumia. Se ei kuitenkaan pelastanut yhtyettä. Sekä "Destruction Comes" että "Released Upon the Earth" myivät kohtalaisesti mutta eivät riittäneet maksamaan Vengeance Risingin velkoja. "Released Upon the Earth" jäi yhtyeen viimeiseksi albumiksi. Albumin jälkeen Martinez lopetti pastorina ja keskittyi täysipäiväisesti musiikkiin. Martinez alkoi tutkia henkiparannusta, mutta julisti, että se on hänen mielestään petosta.


title: Vengeance Rising

text: 1990-luvun puolivälissä Martinez luopui kristillisestä uskosta ja kertoi HM-lehdelle olevansa vakaumuksellinen ateisti vuonna 1997. Martinez hankki oikeudet Vengeance Risingin nimeen. Scott Watersin ja Steve Rowen mukaan Martinez alkoi tuottaa äänitteitä, joilla hän perui aiemmat opetusäänitteet, jotka hän teki kristillisellä urallaan. Hän perusti verkkosivun, jossa hän hylkäsi aiemmat kantansa ja julkaisi artikkeleja, jotka esittivät kristittyjä johtajia kielteisessä valossa. Martinez alkoi sitten tehdä tappouhkauksia ihmisille, joiden hän väitti "selkäänpuukottaneen" häntä, mukaan lukien Steve Rowen, jonka yhtyettä Mortificationia Martinez oli auttanut saamaan ensimmäisen levytyssopimuksensa.


title: Vengeance Rising

text: Martinez ilmoitti työstävänsä Vengeance Rising -nimellä materiaalia, joka olisi enemmän kristinuskon vastaista, saatanallis-ateistishenkistä, mutta toistaiseksi hän ei ole julkaissut mitään. Ultimatum-yhtyeen Scott Waters kirjoitti arvostelusivustollaan, että "Allmusic luettelee kaksi albumia... joiden en usko koskaan olleen olemassakaan... Entinen rumpali Shannon Frye väittää, että Rogerin kanssa oli mahdoton työskennellä eikä Martinez pystynyt pitämään jäseniä tarpeeksi kauaa edes äänittääkseen demoa." Waters väittää myös, että Martinez piti Vengeance Risingin nimen ainoastaan "metalliharrastajien ja kristittyjen jatkuvan kiinnostuksen takia".


title: Vengeance Rising

text: Syyskuun 11. päivän iskujen aikaan Martinez tarjosi ilmaisia albumejaan armeijan henkilökunnalle tavoitteenaan rohkaista "pyhään sotaan kristittyjä vastaan". Entiset ihailijat ja arvostelijat uskoivat teon olevan hyökkäys entisiä jäseniä ja kristinuskoa vastaan siitä, että Martinez jätettiin kasvavien velkojen kanssa vaikeaan tilanteeseen Oncea Dead -kiertueen jälkeen.


title: Vengeance Rising

text: Vuonna 2005 entiset Vengeance Rising -jäsenet, Doug Thieme, Roger Dale Martin ja Larry Farkas halusivat perustaa yhtyeen uudelleen. Ideologiaerojen vuoksi Martinezia ei haluttu laulajaksi. Roger omisti Vengeance Rising -nimen oikeudet, joten yhtye nimesi itsensä toisen albumin mukaan Once Deadiksi. Laulajaksi tuli väliaikaisesti Ultimatum-yhtyeen Scott Waters. Kitaristksi tuli Glenn Rogers (Hirax) basistiksi Angelo Espino ja rumpaliksi Jim Chaffin. Roxx Productions teki levytyssopimuksen yhtyeen kanssa ja Once Dead kuvasi DVD:n "Once Dead - Return with a Vengeance". Konsertissa yhtye soitti kappaleita kahdelta ensimmäiseltä Vengeance Risingin albumilta. Vuonna 2006 Watersin tilalle laulajaksi valittiin kalifornialaisen Fasedown-yhtyeen Devin Shaeffer.


title: Vengeance Rising

text: Once Dead julkaisi esikoisalbuminsa "Visions of Hell" marraskuussa 2008 Open Grave Recordsilla.


title: Ganes

text: Ganes on 28. syyskuuta 2007 ensi-iltansa saanut JP Siilin ohjaama suomalainen elokuva, joka kertoo muusikko Remu Aaltosen nuoruudesta ja hänen perustamansa Hurriganes-yhtyeen alkuvuosista. Elokuvan käsikirjoituksen on tehnyt Antero Arjatsalo, ja sen pääosissa ovat Eero Milonoff, Jussi Nikkilä ja Olavi Uusivirta.


title: Ganes

text: Elokuva julkaistiin DVD:llä 8. helmikuuta 2008 ja ensimmäisenä suomalaisena elokuvana Blu-raylla 11. heinäkuuta 2008.


title: Ganes

text: Ganes keräsi kaikkiaan neljä Jussi-ehdokkuutta kategorioissa paras ohjaus (Siili), miespääosa (Milonoff), lavastus & puvustus, joista se voitti lavastuksen ja puvustuksen palkinnot.


title: Ganes

text: Remu (Eero Milonoff) kasvaa vaatimattomissa oloissa Vantaan Ruskeasannalla. Teinipoikana hän on jättänyt koulunsa kesken ja on ammatiltaan rikollinen. Suvun kohtalo on toteutumassa, odotettavissa on se tavallinen tarina: Vankila, alkoholismi ja väkivaltainen kuolema. Kohdatessaan rock-musiikin Remu kuitenkin innostuu, erityisesti tajutessaan että Amerikassa mustatkin ovat menestyneet rockilla. Remu opettelee soittamaan rumpuja ja tunkee itsensä erilaisiin bändeihin (The Steelers, Happy Go Fellows, The Creatures, Incense, Kalevala). Remu toimi Kalevalassa rumpalina ja laulajana ja bändillä oli ristiriitaa omasta tyylilajistaan. Basisti ja bändin perustaja Lido Salonen halusi alkaa tehdä progressiivista rockia kun taas Remu halusi pysyä Rock and rollissa. Kitaristi Albert Järvinen (Jussi Nikkilä) eroaa riitaannuttuaan Remun kanssa. Remu joutuu putkaan viikonloppuna, jolloin Kalevalalla olisi keikka. Päästyään vapaalle Remu erotetaan Kalevalasta ja yhtye muuttaa tyylisuuntansa progressiiviseen suuntaan.


title: Ganes

text: Remu on tallettamassa varastamansa tavarat kaverinsa Hekan (Reino Nordin) kanssa, mutta poliisit tulevat paikalle ja Heka jää tahallaan kiinni, jotta Remu pääsee pakoon ja voi perustaa oman yhtyeensä. Remu ottaa yhtyeen basistiksi Cisse Häkkisen (Olavi Uusivirta) ja kitaristiksi Ile Kallion (Timo Tikka). Yhtye nimetään Hurriganesiksi ja ensimmäinen keikka on eräällä työväentalolla uutena vuotena. Hurriganes saa uusia keikkoja järjestettyä ja Remun kaveri Heka pääsee vankilasta. Remu palkkaa hänet Hurriganesin roudariksi ja Cisse ostaa keikoilta saamilla rahoilla Cadillacin yhtyeelle. Ile Kallio eroaa bändistä ja Hurriganesilla on keikka viikon päästä.


title: Ganes

text: Albert Järvinen tarjoutuu soittamaan kitaraa Hurriganesin keikalla ja liittyy Hurriganesiin kitaristiksi. Remu tapaa eräässä ravintolassa Satu-nimisen tytön (Leena Pöysti) ja he alkavat lopulta seurustella ja Satu tulee raskaaksi Remulle. Remu kuitenkin pettää Satua entisen tyttöystävänsä kanssa ja he eroavat. Juuri ennen uutta keikkaa Remun vanha vihamies poliisi Hurme (Kari Hietalahti) tekee huumetarkastuksen Remulle ja tulee katsomaan Hurriganesin keikkaa. Remu näkee Hurmeen yleisössä ja kertoo tästä ilkeitä juttuja yleisölle ennen soittamista.


title: Ganes

text:
Hurriganesille ehdotetaan levyn tekoa ja heidän debyytti-albuminsa julkaistaan, jonka jälkeen Remu jää kiinni 2 vuotta sitten tapahtuneesta rikoksesta, josta Heka jäi kiinni. Remu istuu lyhennetyn tuomion 3 kuukautta ja heti vapautumisen jälkeen Hurriganesilla on keikka. Keikan jälkeen tuottaja Richard Stanley (Daniel Dewald) tulee ehdottamaan bändille levyn tekoa Tukholmassa ja bändi lähtee Tukholmaan. Hekalla on huumepaketti hallussaan ja hänen pitäisi saada se Suomeen, mutta tietää että poliisit odottavat häntä satamassa. Remu suostuu ottamaan paketin haltuunsa ja toimittamaan sen Suomeen. Levy saadaan valmiiksi ja Hurriganes lähtee takaisin Suomeen. Remu tulee lopulta järkiinsä ja heittää huumeet mereen. Poliisit tekevät huumetarkastuksen Hurriganesin jäsenille ja käy ilmi, että Heka oli kertonut Remusta poliiseille. Huumeita ei löydy ja Hurriganes lähtee Tavastialle keikalle. Hurriganes soittaa elokuvan lopussa kappaleen "Get on".
Iltalehden arvostelija kehui elokuvan rakenneratkaisua ryhdikkääksi ja vertasi sitä Johnny Cashin elämästä kertovaan "Walk the Lineen". Elokuva sai lehdeltä neljä tähteä. Helsingin Sanomissa Jarkko Jokelainen kehui Eero Milonoffia ja sanoi muiden yhtyeen jäsenten jäävän hänen esittämänsä Remu Aaltosen varjoon: "Järvinen on stailattu lähes tunnistamattomaksi ja Häkkisestä on rehvakkaan katupojan sijaan tehty kiltisti hymyilevä poikanen."


title: Ganes

text: Kitaristi Albert Järvisen vaimo Airi "Aikku" Järvinen kertoi Arto Nybergin haastattelussa, ettei hän ollut tyytyväinen siihen, miten hänen entinen aviomiehensä esitettiin elokuvassa. Hänen mielestään Järvinen kuvattiin hölmönä, jollainen hän ei todellisuudessa ollut.


title: Ganes

text: Elokuvan lopussa yhtyeen istuessa Tavastian takahuoneessa, taustalla näkyy tussilla seinään kirjoitettujen metalliyhtyeiden MyGrain ja Norther nimet. Todellisuudessa kyseisiä yhtyeitä ei tuolloin ollut vielä olemassa.


title: Cascada

text: Cascada on saksalainen Berliinistä kotoisin oleva eurodance-ryhmä, johon kuuluvat laulaja Natalie Horler sekä DJ/tuottajat DJ Manian ja Yanou. Bändin aikaisempi nimi oli "Cascade", mutta juridisista syistä se piti vaihtaa. Vanhan nimen voi löytää singlen ”Miracle” nyt jo pois myynnistä vedetyistä laitoksista. Bändin nykyinen nimi Cascada on espanjaa ja tarkoittaa vesiputousta. Cascada esiintyi Helsingin "the Circus" -clubilla 17. syyskuuta 2010 ja on tehnyt useita esiintymisiä Suomessa myös sen jälkeen.


title: Cascada

text: Cascada edusti Saksaa Euroviisuissa 2013 kappaleella ”Glorious”.


title: Deividas Šemberas

text: Deividas Šemberas on liettualainen ammattilaisjalkapalloilija. Hän pelaa Venäjän jalkapalloliigassa PFK TsSKA Moskovan joukkueessa. Hän on Liettuan jalkapallomaajoukkueen kapteeni ja on pelannut yli 40 maaottelua. Hän on aikaisemmin pelannut Venäjän liigaa Moskovan Dynamon joukkueessa.


title: Mad Sin

text: Mad Sin on saksalainen psychobilly-yhtye, joka on muodostettu vuonna 1987. Mad Sin sai ensimmäisen levytyssopimuksensa vuonna 1988.


title: Waltteri Immonen

text: Waltteri Immonen (s. 3. huhtikuuta 1967 Helsinki) on suomalainen jääkiekkovalmentaja ja uransa lopettanut jääkiekkopuolustaja. Hän edusti koko uransa Jokereita pelaten aluksi kaudet 1987–1989 I-divisioonassa ja sen jälkeen SM-liigassa kaudet 1989–1999. Pelaajauransa jälkeen Immonen on toiminut Jokereissa joukkueenjohtajana, apuvalmentajana, päävalmentajana ja urheilutoimenjohtajana. Kaudesta 2008–2009 lähtien Immonen on toiminut Sveitsin liigassa pelaavan EV Zugin apuvalmentaja. Kaudella 2016–2017 Immonen kuuluu Suomen A-maajoukkueen valmennusryhmään. Myös Waltteri Immosen veli Santeri Immonen pelasi Jokereissa puolustajana kausilla 1994–97.


title: Alamo

text: Alamo (virallisemmin: San Antonio de Valeron lähetysasema) on nykyään museona toimiva entinen lähetysasema ja linnoitus texasilaisessa San Antonion kaupungissa, Yhdysvalloissa.


title: Alamo

text: Espanjan varakuningas rakennutti kirkon ja sitä ympäröineet rakennukset 1700-luvulla paikallisväestön käännyttämiseksi kristinuskoon. Alamoa ei enää 1800-luvulla käytetty lähetystyöhön vaan se toimi linnoituksena, jossa käytiin monta taistelua – kuuluisimpana Texasin itsenäisyyden alkuaikoina vuonna 1836 käyty ratkaisutaistelu texasilaisten ja Meksikon välillä.


title: Alamo

text: Lähetysasemaoikeudet Alamo sai vuonna 1716 varakuningas Don Fernando de Alencastre Noroña y Silvalta. Fray Antonio de Olivares perusti Alamon kaksi vuotta myöhemmin. Hän toi mukanaan kristittyjä intiaaneja läheiseltä San Juan Bautistan San Francisco Solano -lähetysasemalta Rio Grande -joen rannalta. Olivares nimesi lähetysaseman katolisen pyhimyksen Antonius Suuren ja Uuden Espanjan kunniaksi. Lähetysaseman paikka valittiin vuonna 1724 ja peruskivi muurattiin 8. toukokuuta 1744.


title: Alamo

text: Alamo oli ensimmäinen San Antonio -joen lähetysasemaketjusta. Useat näistä lähetysasemista muodostavat nykyään "San Antonion Missions National Historical Park" -nähtävyyden.


title: Alamo

text: Lähetystoiminta alkoi hiipua vuodesta 1765 lähtien ja Alamon lähetysasema hylättiin 1793. Kaikki kirkonkirjat ja arkistot siirrettiin läheiseen San Fernandon kirkkoon. Vuonna 1803 San Carlos de Parras ja komppania hänen espanjalaisia sotilaitaan Álamo de Parrasin kaupungista (nykyisestä Meksikon Coahuilan maakunnasta) siirtyi Alamoon.


title: Alamo

text: Alamon nimen taustasta on monta selitystä: se voi olla perua Álamo de Parrasin isännyydestä, se voi tulla virginianpoppelia tarkoittavasta espanjan sanasta "álamo" tai sitten arabian kielen (josta monet espanjan kielen sanat ovat lähtöisin) linnoitusta tarkoittavasta "alamut"-sanasta.


title: Alamo

text: Rakennukset olivat yleensä meksikolaisten hallinnassa vuoteen 1835 asti, jolloin kenraali Martín Perfecto de Cos luovutti sen texasilaisille. Kaksi kuukautta tästä, 23. helmikuuta 1836, William B. Travis otti Alamon hallintaansa. Travisilla oli eri lähteiden mukaan seuranaan 187–189 sotilaan ja vapaaehtoisen joukko. Kenraali Antonio López de Santa Anna piiritti joidenkin arvioiden mukaan 5 000 miehen vahvuisella armeijallaan Alamoa 13 päivän ajan. Toisten lähteiden mukaan armeijan vahvuus oli huomattavasti tätä pienempi, 1 600 miestä. Piiritys päättyi taisteluun 6. maaliskuuta, jolloin kaikki texasilaiset puolustajat kaatuivat. Taistelusta on erilaisia versioita: piirityksestä sanotaan selvinneen elossa meksikolaisten vapauttamat parikymmentä naista, lasta ja orjaa.


title: Alamo

text: Piiritystaistelun jälkeen rakennus oli lähes rauniona. Sitä koetettiin kunnostaa ja viimein 13. tammikuuta 1841 Texasin tasavalta sai tehtyä päätöksen Alamon kirkon kunnostamiseksi katoliseksi kirkoksi. Kun Yhdysvallat hyväksyi Texasin osavaltiokseen, Alamo lunastettiin liittovaltion omistukseen. Rakennusta käytettiin Yhdysvaltain armeijan varusvarastona Yhdysvaltain sisällissotaan asti. Sisällissodan aikana Konfederaation joukot käyttivät rakennusta lähinnä varastona. Sodan jälkeen Yhdysvaltain hallitus otti rakennuksen takaisin haltuunsa ja käytti sitä vuoteen 1876 asti.


title: Alamo

text: Rakennuksen omistuksesta kiisteltiin koko 1800-luvun loppupuoli. Texas osti 23. huhtikuuta 1883 rakennuksen katoliselta kirkolta ja luovutti sen hallinnan edelleen San Antonion kaupungille. Luovutuksen ehtona oli, että kaupunki huolehtii ja maksaa rakennuksen kunnossapidon. Kaksi naista, historioitsija ja opettaja Adina de Zavala sekä hyväntekeväisyyden harrastaja Clara Driscoll, kunnostivat rakennusta omilla varoillaan 1890-luvulta vuoteen 1905. Naiset ajautuivat myöhemmin erimielisyyksiin luostarista, jonka Driscoll olisi halunnut purkauttaa ja de Zavala kunnostuttaa.


title: Alamo

text: Texasin kongressissa saatiin 25. tammikuuta 1905 aikaan päätös, jonka mukaan osa lähetysasemasta otettaisiin kaupalliseen käyttöön. Loppuosa kirkkorakennuksesta asetettaisiin Daughters of the Republic of Texas -järjestön hallinnoitavaksi. Nykyään tämä järjestö vastaa rakennuksen ylläpidosta ja järjestää turistikierroksia. Erimielisyydet rakennusten omistuksesta jatkuivat yhä 1900-luvulla, esimerkiksi vuonna 1908 de Zavala lukitsi itsensä sisään rakennukseen kolmeksi päiväksi kaupallista hyödyntämistä estääkseen.


title: Alamo

text: Rakennusta on kunnostettu moneen otteeseen, perusteellisimmin Texasin satavuotisjuhliin 1936. Alamo sai kansallisen muistomerkin arvon 19. joulukuuta 1960.


title: Mortification

text: Mortification on australialainen extreme metal -yhtye, joka perustettiin vuonna 1990. Yhtye on julkaissut vuosien varrella lähes parikymmentä levyä, joista tunnetuin on vuoden 1992 "Scrolls of the Megilloth". The Metal Observerin mukaan yhtye "kuului death metal -suuntauksen parhaimmistoon 1990-luvun alussa". Vuoden 1993 "Post Momentary Afflictionin" jälkeen alkuperäinen rumpali Jayson Sherlock jätti yhtyeen, ja Mortification alkoi yhdistellä aineksia hardcore punkista, groove metalista, thrash metalista sekä perinteisestä metallista.


title: Mortification

text: Vuoden 1994 "Bloodworld" on yhtyeen kaupallisesti menestynein julkaisu. Ajanjaksolle mahtuu myös yhtyeen ainoan alkuperäisjäsenen ja johtohahmon Steve Rowen leukemiaan sairastuminen, ja siitä pari vuotta vienyt täysi toipuminen. Yhtye julkaisee tuotoksiaan markkinoille tasaiseen tahtiin, vaikka ainakaan kriitikkoja eivät ole enää innostaneet julkaisut vuoden 1996 "EnVision EvAngelenen" jälkeen. Vuosien jälkeen yhtye on säilyttänyt asemansa "jonkinlaisena supertähtenä kristillisissä metallipiireissä", ja Mortificationia on kutsuttu nykyisissä viestimissä "death metal -piirien legendaksi". Eleven years on the last verse. Vårt Land. 12.11.2007 Yhtye palasi sittemmin death ja thrash metal -tyyliinsä.


title: Mortification

text: Basisti Steve Rowe soitti alun perin vuonna 1985 perustetussa klassista metallia soittaneessa yhtyeessä nimeltä Light Force, joka menestyi kohtalaisesti kotimaassaan. Yhtye hajosi julkaistuaan albumit "Battlezone" (1987) ja "Mystical Thieves" (1988). Rowe kuitenkin tapasi pian rumpali Jayson Sherlockin ja kitaristi Cameron Hallin. Liityttyään yhtyeeseen he äänittivät ja julkaisivat ensimmäisen demonsa nimeltä "Break the Curse" (1990), jolla musiikkityyli oli siirtynyt raskaamman thrash metalin puoleen. Uuden rankemman tyylin vuoksi yhtye päätti vaihtaa nimensä Mortificationiksi sopimaan paremmin extreme metaliin.


title: Mortification

text: Vuonna 1991 Michael Carlisle paikkasi Cameron Hallin kitaristina. Mortification sai levytyssopimuksen yhdysvaltalaisen "Intense Records" -levy-yhtiön kanssa, ja yhtye äänitti esikoisialbuminsa "Mortification" tuottajanaan Vengeance Risingin Roger Martinez. Musiikkityyli muuttui enemmän brutaaliksi death-thrash metaliksi. Vaikka yhtyeen visio oli yhdistää death- ja power metal, ajautui Mortification 1990-luvun alun death-grind-villityksen mukana soittamaan pian death metalia ja grindcorea. Monet albumin kappaleista olivat uudelleenkirjoitettuja versioita "Break the Curse" -demolta, mutta kitarat viritettiin mataliksi ja tempoa nopeutettiin. Myös vokalisointi vaihtui matalaksi murinaksi. Yhtye herätti huomiota albumillaan. Albumin kansikuva, jossa on kuvattu kadotuksen tulinen järvi, herätti närkästystä joissain kristillisissä piireissä ja siitä on olemassa maltillisempi versio, jota levitettiin erityisesti kristillisiin kirjakauppoihin. Allmusicin mukaan yhtye "pyrki tuomaan myönteisen vaihtoehdon perinteisille death metal -yhtyeille kuten Carcass, Death ja Obituary" ja että "vuoden 1990 esikoisalbuminsa voimin Mortification sai kotimaassaan Australiassa pian maineen yhtenä äänekkäimmistä ja nopeimmista yhtyeistä lähimain".


title: Mortification

text: Vuonna 1992 Mortification sai levytyssopimuksen "Nuclear Blast Records" -levy-yhtiön kanssa, jonka hallussa oli joitain aikansa nimekkäimpiä ja menestyneimpiä death metal -yhtyeitä. Hiottuaan uutta raskaampaa kappalemateriaaliaan Mortification julkaisi toisen albuminsa "Scrolls of the Megillothin". Albumista tuli menestys, ja sitä pidetään kristillisissä metallipiireissä klassikkona. Steve Rowe osoitti olevansa taitava death metal -laulaja. Allmusicin mukaan albumi "toi yhtyeelle hieman huomiota metallimusiikin alakulttuurissa" ja "sisältää joitain pelottavimmista koskaan äänitetyistä lauluäänistä".


title: Mortification

text: Vuonna 1993 suosionsa kasvaessa Mortification julkaisi myös VHS-videon "Grind Planets", joka sisältää filmintekijä Neil Johnsonin tuottamia musiikkivideoita yhtyeen kahdeksasta kappaleesta nimikkoalbumilta ja "Scrolls of the Megillothilta". Grind Planets toi esille yhtyeen huumorintajuisen puolen, joka erotti heidät muista kollegoistaan. Sana "Grind Planets" on parodia "Rock Stars" -termistä, ja videon välipätkillä he pilkkaavat rocktähteyttä ja siihen usein liitettyjä asioita. Äänittäessään kolmatta albumiaan yhtye siirtyi lähemmäs alkuperäistä visiotaan yhdistää death- ja power metal. "Post Momentary Affliction" (1993) on kokeellisempi ja teknisempi kuin edeltäjänsä. Vokalisointityyliin lisättiin äänialaltaan korkeita thrash metal -huutoja death metal -vokalisoinnin lisäksi. Muutamalla kappaleella yhtye kokeili myös industrialtyyliä. Pian albumin julkaisun jälkeen rumpali Jayson Sherlock, jolla oli ollut merkittävä rooli musiikin äärimmäisyyden suhteen ja oli kirjoittanut joitain yhtyeen raskaimmista kappaleista sekä synkeimmistä sanoituksista, ilmoitti lähtevänsä yhtyeestä. Hän soitti viimeisen konserttinsa Mortificationin riveissä Blackstump Festival -tapahtumassa vuonna 1993. Esityksestä julkaistiin livealbumi ja -VHS-video "Live Planetarium". Eräs laajalevikkinen yhdysvaltalainen musiikkilehti nimitti livealbumia ja -videota parhaimmiksi näkemikseen ja kuulemikseen livetallenteiksi. Sherlock liittyi death-doom metal -yhtye Paramaeciumiin ja Phil Gibson liittyi Mortification uudeksi rumpaliksi.


title: Mortification

text: Mortification äärimetallityylien ehdottoman erikoinen sekoitus alkoi erottaa heidät muista, keskenään samanlaisilta kuulostavista yhtyeistä ja laajensivat sen ansiosta yleisöään, sillä pian Mortificationia alettiin pitää innovatiivisina uudistajina eikä jäljittelijöinä. Vuonna 1994 Mortification julkaisi seuraavan albuminsa nimeltä "Bloodworld", joka osoittautui yhtyeen kaupallisesti menestyneimmäksi julkaisuksi. Kokoonpanomuutos johti tyylin vaihtumiseen moderniin groove metaliin ja thrash metaliin, jossa oli vaikutteita hardcore punkista, pitäen kuitenkin kiinni death metal -juuristaan. "Bloodworld" sai ylistäviä arvioita Yhdysvalloissa ja Euroopassa. Horror Infernal Magazine antoi albumille täydet 13 pistettä 13:sta. Yhtye teki menestyksekkäitä kiertueita Australian ulkopuolella yhtyeiden, kuten Napalm Death, Entombed ja Sick of It All kanssa sekä myi näitä yhtyeitä enemmän oheistuotteita. Joulukuussa 1994 sekä rumpali että kitaristi jättivät Mortificationin henkilökohtaisista syistä. Steve Rowe kuitenkin vei Yhdysvaltojen kiertueen loppuun kahden kanadalaisen sessiomuusikon avustuksella. Samoihin aikoihin Nuclear Blast julkaisi uudelleen demon "Break the Curse" uudelleenmiksattuna ja "Butchered Mutilation" -bonusraidan kera.


title: Mortification

text: Yhdysvalloissa ollessaan Steve Rowe alkoi työstää seuraavaa albumia. Jatkuvien kokoonpano-ongelmien vuoksi elokuussa 1995 julkaistu albumi "Primitive Rhythm Machine" jouduttiin äänittämään lukuisien sessiomuusikoiden avustuksella. Rummut soitti Bill Rice ja kitaroinnista vastasivat Jason Campbell, Dave Kellogg ja George Ochoa, joka oli soittanut aiemmin yhtyeessä Deliverance. Ochoa myös toimi tuottajana "Primitive Rhythm Machinen" äänityssessioissa ja sai aikaan Mortificationin muista albumeista erottavan äänimaailman levylle. Albumilla on yhdistetty elementtejä jokaisesta tyylistä, jota yhtye oli siihen mennessä soittanut death metalista thrash metaliin ja groove metaliin.


title: Mortification

text: Vailla kiinteää kokoonpanoa vuonna 1995 Steve Rowe haki uutta rumpalia ja kitaristia yhtyeeseen. Rumpaliksi liittyi pitkäaikainen roudari Keith Bannister, joka oli kääntynyt kristinuskoon ensimmäisen Mortificationin kiertueen aikana vuonna 1990. Bannister oli oppinut soittamaan Mortificationin ollessa kiertueella ja Steve Rowen huomatessa hänen kehityksen, valitsi hänet pian rumpaliksi. Kitaristin paikan täytti Lincoln Bowen. Syyskuussa 1995 yhtye aloitti viisiviikkoisen Euroopan kiertueen ja kokoonpano osoittautui yhdeksi yhtyeen vahvimmista. Palattuaan Australiaan marraskuussa 1995 yhtye alkoi työstää materiaalia seuraavalle albumille. Kokoonpano äänitti marraskuun 1995 lopulla uransa kunnianhimoisimman albumin, "EnVision EvAngelenen", joka julkaistiin heinäkuussa 1996. Albumilla sekoittuu elementtejä klassisesta metallista, power metalista ja thrash metalista. Ensimmäinen kappale on yli kahdeksantoistaminuuttinen eeppinen kokonaisuus, joka kertoo Kristuksen ristiinnaulitsemisesta enkelin näkökulmasta. Albumin kappaleista julkaistiin myös VHS musiikkivideokokoelma nimeltä "EnVidion" (1996). Samana vuonna Steve Rowe julkaisi kirjoittamansa romaanin "Minstrel".


title: Mortification

text:
Suosion innostamana Steve Rowe perusti oman levy-yhtiön, Rowe Productionsin, joka julkaisi monen myöhemmin merkittäväksi kohonneen kristillisen metalliyhtyeen, kuten Extolin, Antestorin , Gromsin ja Schaliachin ensituotokset kokoelmalla "Northern Lights: Norwegian Metal Compilation".
Tässä vaiheessa julkaistiin myös kokoelma-albumi Mortificationin vanhemmasta tuotannosta, "The Best of Five Years" (1996). Se sisältää kaksi kappaletta yhtyeen jokaiselta albumilta ja esitteli Mortificationin innovatiivista uraa sekä vanhoille, että uusille faneille. Kokoelma oli viimeinen albumi, jota julkaistiin myös "Intense Recordsin" kautta.


title: Mortification

text: Myöhemmin julkaistiin kaksi live-EP:tä "Noah Sat Down and Listened to the Mortification Live EP While Having a Coffee" ja "Live without Fear". Toisin kuin yhtyeen "Live Planetarium" -livealbumi, nämä äänitettiin eräässä pienessä klubissa karkealla tuotantolaadulla.


title: Mortification

text: Vuonna 1997 Steve Rowe altistui leukemialle, joka piti häntä otteessaan seuraavat puolitoista vuotta. Useita leikkauksia oli edessä eikä hän kyennyt keskittymään musiikkiin. Huolimatta näennäisesti epäonnistuneesta luuydinsiirrosta, Rowe jäi kuitenkin henkiin. Sairaus heikensi häntä merkittävästi eikä häneltä luonnistunut entisenlainen vokalisointi vähään aikaan. Leukemian jättämien vaikutusten takia Rowen varoja kului kuntoutus- ja jälkihoitokustannuksiin sekä joutui menojen vuoksi jossain vaiheessa myymään oman studionsakin. Mortification ei nykyisin keikkaile paljoa Australian ulkopuolella johtuen Rowen vaihtelevasta terveydentilasta. Pahimpien vaiheiden jälkeen Mortification äänitti ja julkaisi "Triumph of Mercy" -albumin vuonna 1998. Yhdysvalloissa sen julkaisi Rowe Productions ja Euroopassa Nuclear Blast. Aiheeltaan albumi käsittelee Rowen ja yhtyeen kokemuksia aikana jolloin hän kamppaili leukemiaa vastaan. Tyyliltään albumi on groove metalia ja thrash metalia. Samaa tyyliä jatkoi myös seuraavan vuoden albumi "Hammer of God" (1999). Mortification teki kiertueen ulkomailla tukeakseen albumin myyntiä ja he esiintyivät jopa Suomessa, Tampereella 4. heinäkuuta]] 1999 Tullikamarin Pakkahuoneella, jossa lämmittely-yhtyeenä esiintyi Deuteronomium. Mortificationia haastateltiin myös tuolloin toimineessa Jyrki-ohjelmassa. Yhtyeen settilista koostui pääasiassa "Hammer of God" -albumin kappaleista.


title: Mortification

text: Vuonna 2000 Mortification julkaisi toisen livealbumin "Ten Years Live Not Dead", joka äänitettiin jälleen Blackstump Festival -tapahtumassa vuonna 1999. Liveäänite sisältää materiaalia lähinnä yhtyeen uudemmalta tuotannolta sekä uuden kappaleen "Dead Man Walking". Keith Bannister päätyi jättämään yhtyeen ja tilalle tuli nuori rumpali Adam Zaffarese. Uusi kokoonpano äänitti albumin "The Silver Chord is Severed" (2000) ja yhtye lähti ensimmäiselle maailmankiertueelleen esiintyen Yhdysvaltojen, Euroopan ja Afrikan mantereilla. Kiertueelta kuvattiin dokumentaarinen video "Conquer the World", joka julkaistiin myöhemmin vuonna 2002. Tyyliltään "The Silver Cord is Severed" jatkoi kahden edellisen albumin linjalla. Vaikka albumi myi edeltäjiensä tapaan hyvin, pitävät monet sitä yhtyeen heikoimpana levytyksenä. Vuoden 2000 lopulla Lincoln Bowen lähti yhtyeestä ja "The Silver Cord is Severed" -kiertueen jälkeen Mortification laitettiin jäihin toisen kerran sitten Rowen leukemian sairastamisen. Kokoelma-albumi "Power, Pain and Passion - Ten Years: 1990–2000" julkaistiin vuonna 2002.


title: Mortification

text: Asiat kuitenkin muuttuivat kun kitaristit Jeff Lewis ja Mick Jelinic liittyivät yhtyeeseen ja vuonna 2002 he julkaisivat albumin "Relentless". Albumilla Mortification palasi jokseenkin lähemmäs vanhaa, raskaampaa tyyliään sekoittaen osin thrash metalia ja osin klassista metallia. Tässä vaiheessa Rowe oli aikonut myös muuttaa yhtyeen nimen takaisin Light Forceksi mutta hänen lähipiirinsä toverit rohkaisivat jatkamaan Mortification-nimellä. Yhtye soitti muutaman livekeikan kunnes Jeff Lewis jätti Mortificationin.


title: Mortification

text: Vuonna 2004 entinen Cybergrind-yhtyeen rumpali Michael Forsberg liittyi Mortificationin riveihin ja he äänittivät monien fanien mieliksi raskaimman albuminsa kymmeneen vuoteen, "Brain Cleanerin". Albumi on tyyliltään nopeaa thrash metal]]ia, joka sisältää runsaasti aineksia death metal]]ista ja groove metalista.


title: Mortification

text: Joulukuun 2005 ja tammikuun 2006 välisenä aikana yhtye äänitti viimeisintä albumiaan alustavalla nimellä "Impaling the Goblin", ilmoittaen lehdistötiedotteissa palaavansa debyyttialbuminsa tyyliseen death ja thrash metaliin. Michael Forsberg lähti yhtyeestä kesken äänitysten ja hänet paikkasi Damien Percy. Levytyssessioiden jälkeen albumi miksattiin ja masteroitiin 454 Studiossa helmikuussa 2006. Yhtye teki sopimuksen saksalaisen MCM Musicin kanssa, joka julkaisisi albumin laajemmille markkinoille. Erinäisten sekaannusten vuoksi albumin nimi vaihdettiin kuitenkin "Erasing the Gobliniksi" ennen julkaisua. Ennen laajempaa julkaisua Rowe Productions painatti albumia rajoitetun 1000 kappaleen erän maaliskuussa 2006 eri kansitaiteella kuin MCM Musicin versiossa. Albumi sai myönteisen vastaanoton ja monet pitävät sitä yhtyeen raskaimpana levytyksenä vuosiin. Jotkut ovat verranneet kappaleita kuten "Way Truth Life" pidennetyiksi versioiksi debyyttialbumin lyhyistä grindcore-raidoista kuten "Turn".


title: Mortification

text: Varhain vuonna 2008 puolalainen Metal Mind Productions uudelleenjulkaisi yhtyeen 9 varhaista albumia. Kesällä 2008 Steve Rowe ilmoitti yhtyeen verkkosivuilla, että rumpali Damien Percy jätää yhtyeen 3 vuoden yhteistyön jälkeen, ja tilalle tulee Dave Kilgallon, joka soittaa yhtyeissä Grave Forsaken ja Scourged Flesh.


title: Mortification

text: 6.kesäkuuta ilmoitettiin, että Mortification julkaisee uuden albumin vuonna 2009 5.lokakuuta, uutisoitiin, että yhtye tekee demon albumia varten. 4. helmikuuta Rowe ilmoitti, että albumin nimeksi tulee "The Evil Addiction Destroying Machine". Albumi julkaistiin kesäkuun alussa. Rowe on nimittänyt albumin musiikkia "easy listening thrashiksi". Viestissä The Metal Resourcelle Rowe on kertonut "The Evil Addiction Destroying Machinen" vastaanotosta: "Kuten kaikki uudet Mortti-julkaisut, tämäkin on saanut vaihtelevaa palautetta, ja aika mustavalkoista sellaista. Jotkut todella pitävät albumista ja jotkut eivät todellakaan pidä siitä. Mutta tiesin, että yhtyeen soudin uudistaminen olisi vaarallinen ja jännittävä veto!"


title: Mortification

text: Vuoden 2010 alussa Rowe aloitti sivuprojektin nimeltä Wonrowe Vision, jossa hänen on yhtyeen lehdistötiedotteiden mukaan tarkoitus ilmaista klassisia rock 'n' roll ja punk -kiinnostuksiaan Mortificationin sijasta. Rowen mukaan Mortificationin seuraava albumi palaa jälleen lähemmäs kolmen ensimmäisen albumin tyyliä. Vuonna 2012 yhtye julkaisi ep:n Scribe of the Pentetauch.


title: Mortification

text: Yhtyeen levyjä on myyty Yhdysvalloissa ja Euroopassa yli 250 000 kappaletta. Australilainen rockmusiikin historioitsija Ian McFarlane kirjoittaa vuoden 1999 "Encyclopedia of Australian Rock and Pop" -teoksessa: "1990-luvun alussa Mortification tuli kansainvälisesti tunnetuksi Australian johtavana kristillisyyden innoittamana death metal -yhtyeenä. Kristillinen death metal: varmasti ristiriitainen käsitteenä mutta vain asiaan perehtymättömille. Mortification yhdisti menestyksekkäästi alavireiset moukaririffit ja karkean vokalisointityylin, jotka tavallisesti kuuluvat death ja thrash metal -lajeihin, myönteisillä ja hengellisesti mieltäylentävillä sanoitusaiheilla."


title: Mortification

text: John J. Thompson toteaa kirjassaan "Raised by Wolves - The story of Christian rock", että Mortificationin aloitettua Steve Rowella "oli yht'äkkiä yksi maailman uskottavimmista kristillisistä death metal -yhtyeistä hallussaan". Thompson kuvaili Mortificationia "yhdeksi raskaimmista yhtyeistä, joka on aloittanut kristillisessä yhteisössä" ja nimitti yhtyeen albumeita "häpeämättömän evankelioiviksi death metal -rykäyksiksi".


title: Mortification

text: Tutkija Keith Kahn-Harris mainitsee yhtyeen kirjassaan "Extreme Metal", käsitellessään extreme metal -yhteisön sosiaalisia kuvioita: "Avoimen kristilliset yhtyeet kuten Mortification saavat usein voimakasta arvostelua, jos niiden musiikki nähdään alisteisena niiden poliittisille sitoumuksilleen." Kahn-Harris huomauttaa, että "harvoja poikkeuksia lukuun ottamatta kristilliset yhtyeet tapaavat olla rajoitettuna omiin, pitkälti autonomisiin piireihinsä." Hän toteaa, että "musiikkia ja yhteisöä ei voi koskaan erottaa voiman ja pääoman virroista, joten epäpoliittinen yhteisö on mahdottomuus. [...] Yhteisö on kietoutunut voiman ja pääoman suhteisiin, huolimatta suhteellisesta autonomiastaan kenttänä."


title: Mortification

text: Australilaisten toimittajien Gary Garsonin ja Peter Schultzin tietojen mukaan Mortification on Australian menestynein extreme metal -yhtye ja maailman menestynein kristillinen extreme metal -yhtye. Yhtyeen 3. ensimmäistä albumia arvostetaan niiden death metal -saavutuksistaan. "Blood World" oli kaupallinen menestys ja EnVision EvAngelene sai musiikillista arvostusta. "Blood World" -kiertueen aikana Napalm Deathin, Sick of it Allin ja Entombedin kanssa yhtye soitti suurille yleisöille, ja myi enemmän oheistuotteita kuin muut esiintyjät. Yhtyeen jäsenet on tunnustettu taitaviksi muusikoiksi, ja kristilliset metalliyhtyeet, joihin Mortification on vaikuttanut, ovat tehneet tribuuttialbumeita Mortificationille. Vuosien jälkeen yhtye on säilyttänyt asemansa "jonkinlaisena supertähtenä kristillisissä metallipiireissä", ja Mortificationia on kutsuttu nykyisissä viestimissä "death metal -piirien legendaksi".


title: Mortification

text: Steve Rowen leukemian jälkeiset albumit ovat saaneet keskinkertaisia arvioita viestimissä, mutta ne ovat silti myyneet hyvin. Eräs arvostelija kirjoittaa, että "heikoin lenkki nykypäivän Mortificationilla on mielestäni sanoitukset. Ne ovat vain jotenkin naiiveja ja hassuja välillä. Vanhoilla levyillä syntiset kiljuivat helvetin tuskissa, Saatanaa teurastettiin; retoriikka oli paljon sopivampaa raa'an musiikin henkeen. Ilmeisesti sairastettu syöpä ja perheenisänä oleminen on rauhoittanut Rowea liikaa. Tosin vanhoilla levyillä vanhat jäsenet Jayson Sherlock ja Mick Carlisle kynäilivät paljon tekstejä." Arvostelijan mielestä leukemian jälkeiset levyt ovat lähinnä "avuttomasti rääyttyä power metal -vaikutteista 'extreme' metalia."


title: Mortification

text: The Metal Observerin Chris Kraemer on sitä mieltä, että yhtyeen "musiikin taso meni suoraan alamäkeen "Post Momentary Afflication" jälkeen", ja että Mortificationista tuli yksinkertaisesti "keskivertoa huonompi thrash metal -yhtye". Hän lisää vuoden 2006 jutussa, että "Hän joka kuuntelee [Mortificationin] viimeisimpiä levyjä valitsemassaan levykaupassa, antaa niiden kadota hyllyjen sekaan parin minuutin kuluttua ja pyyhkii yhtyeen nimen mielestään. Myönnetään, albumeilla "Hammer of God" ja "The Silver Cord is Severed" on 1 tai 2 hyvää kappaletta, mutta metallimusiikin maailma saattaa pärjätä ilman niitäkin. Kuitenkin Steve Rowen johtama trio kuului (white-)death metalin eliittiin 14 vuotta sitten ja julkaisi klassikkoalbumin "Scrolls of the Megilloth"."


title: Delfinaario

text: Delfinaario on delfiineille tarkoitettu akvaario. Delfiinejä pidetään yleensä suuressa altaassa, mutta joskus ne voivat päästä aitaukseen, joka voi sijaita avomeressä. Jotkut delfinaariot koostuvat yhdestä altaasta, toiset ovat laajentuneet suuremmiksi keskuksiksi, jossa on myös muita merieläimiä ja turistihoukutuksia. Suurempia keskuksia ei yleensä mielletä delfinaarioiksi vaan teemapuistoiksi, joihin sisältyy delfinaario. Delfinaario voi olla myös osa eläintarhaa.


title: Delfinaario

text: Pohjoismaissa oli kaksi delfinaariota: toinen oli Särkänniemen delfinaario Tampereella Särkänniemen huvipuistossa ja toinen puolestaan Kolmårdenin eläinpuistossa Norrköpingissä Ruotsissa. Lokakuussa vuonna 2015 tiedotettiin, että Särkäniemen delfinaario lopetetaan ja että delfiinit siirretään uuteen paikkaan vuoden 2016 kevään aikana. Särkäniemen delfiinit siirrettiin Attikan eläinpuistoon Kreikkaan 28. elokuuta 2016.


title: Delfinaario

text: Delfinaarioita on arvosteltu eläinten hyväksikäyttönä. Delfinaarioiden vastustajien mielestä delfinaariot eivät tarjoa delfiineille luonnonmukaisia elinolosuhteita fyysisesti tai sosiaalisesti, minkä katsotaan selittävän delfinaarioiden korkeita kuolleisuuslukuja.


title: Delfinaario

text: Delfinaarioiden puolustajat näkevät delfinaariot tärkeinä paikkoina, joissa ihmiset voivat tutustua delfiineihin ja oppia niistä. Delfinaarioiden ajatellaan myös suojaavan harventunutta delfiinikantaa. Delfinaarioissa on olemassa jo vahva toisen, kolmannen ja jopa neljännen polven kanta, eikä suurimpaan osaan maailman delfinaarioista enää nykyään pyydystetä delfiineitä luonnosta, vaan paikalliskantojen geneettinen monimuotoisuus varmistetaan siirroilla delfinaarioiden kesken tai keinosiemennyksellä. Keinosiemennystekniikat ovat kehittyneet, ja niistä toivotaan olevan apua myös muun muassa uhanalaisten delfiinilajien kannan elvyttämisessä.


title: Harry G. Frankfurt

text: Harry Gordon Frankfurt (s. 29. toukokuuta 1929) on yhdysvaltalainen moraalifilosofi, Princetonin yliopiston emeritusprofessori ja tietokirjailija. Hänen kirjansa "Paskapuheesta" () on ollut myyntimenestys. Teoksessaan Frankfurt pyrkii tuomaan esille sen, miten potaskan puhuminen on hänen näkemyksensä mukaan vaarallista demokratialle.


title: Harry G. Frankfurt

text: Frankfurtin mielestä paskan puhumisella ja valehtelulla on olemassa selkeä ero: valehtelija tietää, mikä on totuus, mutta vääristelee faktoja siitä huolimatta. Paskanpuhuja sen sijaan muuntelee esittämäänsä asiaa siinä määrin, ettei ole enää mitään järkeä esittää vaatimuksia totuuden ja valheen erottamiseksi; paskanpuhuja pitää totuutta vieläkin vähemmässä arvossa kuin valehtelija.


title: Harry G. Frankfurt

text: Harry G. Frankfurt osallistui Helsingin kirjamessuille lokakuussa 2006.


title: Nuno Valente

text: Nuno Jorge Pereira Valente (s. 12. syyskuuta 1974 Lissabon, Portugali) on portugalilainen entinen jalkapalloilija, joka lopetti uransa 2009 Englannin Valioliigassa Evertonin joukkueessa. Pelipaikaltaan Valente oli vasen laitapuolustaja. Hän edusti Portugalin maajoukkuetta EM-kisoissa 2004 sekä MM-kisoissa 2006.


title: Viktor Orbán

text: Viktor Orbán (s. 31. toukokuuta 1963 Székesfehérvár, Unkari) on unkarilainen poliitikko oikeistolaisesta Fidesz-puolueesta. Orbán oli Unkarin pääministeri vuosina 1998–2002 ja jälleen vuodesta 2010 alkaen.


title: Viktor Orbán

text: Orbánin isä kuului urasyistä kommunistiseen puolueeseen. Orbán opiskeli lakia Eötvös Lorándin yliopistossa Budapestissa ja valmistui 1987. Seuraavat kaksi vuotta hän työskenteli sosiologina elintarvike- ja maatalousministeriössä. Vuonna 1989 Orbán sai Soros-säätiön stipendin ja vietti vuoden Oxfordin yliopistossa opiskellen Pembroke Collegessa.


title: Viktor Orbán

text: Orbán on naimisissa juristi Anikó Lévain kanssa. Heillä on viisi lasta: Ráhel, Gáspár, Sára, Róza ja Flóra. Orbán tunnetaan jalkapallofanina, ja hän on Felcsútin joukkueen jäsen.


title: Viktor Orbán

text: Orbán oli perustamassa 30. maaliskuuta 1988 Fidesz-puoluetta (alun perin - Nuordemokraattien liitto, myös latinan "fidēs", uskollisuus). Hän puhui 16. kesäkuuta 1989 sankareiden aukiolla Budapestissa Imre Nagyn uudelleenhautauksen yhteydessä ja vaati vapaita vaaleja ja neuvostojoukkojen vetäytymistä. Orbán osallistui pyöreän pöydän neuvotteluihin kommunistipuolueen kanssa.


title: Viktor Orbán

text: Vuonna 1990 hänestä tuli parlamentin jäsen ja Fideszin ryhmän johtaja. Syyskuussa 1992 hänet valittiin Liberal Internationalin varapuheenjohtajaksi Mainzin kokouksessa ja puolueensa johtajaksi toukokuussa 1993. Puolue muuttui kuitenkin liberaalipuolueesta perinteisempään konservatiiviseen oikeistolaiseen suuntaan kansallisoikeiston liittyessä siihen 1994 huonon vaalituloksen jälkeen, ja se muutti nimekseen huhtikuussa 1995 "Fidesz – Magyar Polgári Szövetség" (). Samassa puoluekokouksessa se luopui ”thatcherismista”. Fidesz erosi vuonna 2000 Liberal Internationalista ja liittyi konservatiivipuolueiden ja kristillisdemokraattien Euroopan kansanpuolueeseen (EPP).


title: Viktor Orbán

text: Fidesz-MPP voitti vuoden 1998 vaalit liitossa demokraattisen foorumin (MDF) kanssa, jolloin Orbánista tuli pääministeri. Hallitukseen otettiin mukaan pienviljelijöiden puolue FKGP. Lupausten mukaan hyvinvointivaltion etuja laajennettiin, yliopistojen lukukausimaksut poistettiin ja isyysraha otettiin taas käyttöön. Edellinen hallitus oli lähes suorittanut valtionyhtiöiden yksityistämisen, ja Unkari liittyi Naton jäseneksi maaliskuussa 1999.


title: Viktor Orbán

text: Unkari ei kuitenkaan osallistunut Naton Kosovon operaatioon 1999, vaikka se olikin ainut Nato-maa, jolla oli yhteistä rajaa Jugoslavian kanssa. Opposition ankarasta vastustuksesta huolimatta hallitus ajoi läpi muutoksen, jonka mukaan parlamentti kokoontuisi vain kolmen viikon välein. Tämän nähtiin heikentävän parlamentin mahdollisuuksia valvoa hallituksen toimia. Maaliskuussa korkein oikeus tuomitsi perustuslain vastaiseksi hallituksen yritykset korvata parlamentissa vaadittava 2/3 enemmistö yksinkertaisella enemmistöllä. Orbán jatkoi edelleen yrityksiään luoda Saksan mallin mukainen vahvan kanslerin hallitsema hallintojärjestelmä parlamentaarisen sijaan, johon oli päädytty 1990.


title: Viktor Orbán

text: Kaksi Orbánin hallituksen ministeriä erosi yhdysvaltalaisen Lockheed-yhtiön hävittäjäkauppoihin liittyneen lahjonnan vuoksi. Taloudessa inflaatio putosi vuoden 1998 15 prosentista kymmeneen vuonna 1999 ja vain 9,5 prosenttiin vuonna 2000 ja lopulta seitsemään prosenttiin keskuspankin tiukan rahapolitiikan ansiosta. Työttömyys väheni yhdeksästä kuuteen prosenttiin ja reaalipalkat kasvoivat neljässä vuodessa 17 prosenttia. Kaikkiaan Unkarin talous oli Keski-Euroopan parhaimmin kehittyviä.


title: Viktor Orbán

text: Vuoden 2001 kuluessa paljastui lukuisia poliittisia skandaaleja, jotka johtivat hallituskoalition hajoamiseen. Hallitusta arvosteltiin myös poliittisesta vaikuttamisesta mediaan.


title: Viktor Orbán

text: Unkari herätti kansainvälistä huomiota, kun parlamentti hyväksyi kesällä 2001 lain, jolla naapurimaiden 3,5 miljoonaa etnisesti unkarilaista saivat laajennetut oikeudet koulutukseen, sosiaaliturvaan ja työluvan Unkarissa. Naapurimaiden, etenkin Romanian, mukaan laki oli sekaantumista niiden sisäisiin asioihin. Romanialla on suuri unkarilaisvähemmistö Transilvaniassa. Unkari, Tšekki, Slovakia ja Puola riitaantuivat pahoin vuoden 2002 alussa toisen maailmansodan aikaisten tapahtumien tulkinnoista. Vastustajat ovat syyttäneet Orbánia nationalistiksi ja populistiksi, mutta hänen kannattajansa pitävät häntä isänmaanystävänä.


title: Viktor Orbán

text: Vuoden 2002 vaalikamppailusta tuli kovin vuosikymmeneen, ja se jakoi maan kahtia. Orbánin koalitio hävisi MSZP-sosialistipuolueelle, joka liittoutui liberaalien kanssa. Pienviljelijöiden puolue ja äärioikeistolainen ”oikeuden- ja elämän puolue” menettivät kaikki paikkansa. Äänestysvilkkaus oli ennätykselliset 73,5 %. ETYJ arvosteli valtion mediaa Fideszin puolelle asettumisesta.


title: Viktor Orbán

text: Orbán oli vuodet 2003–2010 opposition johtajana. Vuoden 2006 vaaleissa hän ei onnistunut saamaan voittoa, mikä asetti jatkon puoluejohtajana harkinnan alle.


title: Viktor Orbán

text: Orbánin johtama Fidesz johti syksyllä 2006 pääministeri Ferenc Gyurcsányn vastaisia protesteja, kun Gyurcsány tunnusti suljetussa kokouksessa valehdelleensa äänestäjille. Hallituksen kaatamiseksi Orbán ja Fidesziä käynnistivät väkivaltaisiksi yltyneet lietsomisesta katumielenosoitukset.


title: Viktor Orbán

text: Maaliskuussa 2008 puolue keräsi nimilistat kansanäänestyksen järjestämisestä hallituksen säätämisen terveyskeskus- ja yliopistojen lukukausimaksujen kumoamiseksi.


title: Viktor Orbán

text: Toukokuussa 2009 Orbánin kommentit eurovaalien vaalitilaisuudessa herättivät kummastusta, kun hän sanoi naapurimaista valittavien unkarilaisten edustajien edustavan Unkarin kansakuntaa Brysselissä. Orbánin kommenttien mukaan kansalaisuus ei ole tulevaisuudessa niin tärkeää kuin kansallisuus. Slovakian hallituspuolueet nimittivät Orbánia uusfasistiksi.


title: Viktor Orbán

text: Vuoden 2010 vaaleissa Fidesz sai murskavoiton, ja näin Orbánista tuli uudelleen pääministeri. Puolueen saavuttamalla 2/3:n enemmistöllä se kykeni muuttamaan yksin maan perustuslakia.


title: Viktor Orbán

text: Uusi hallitus aloitti työskentelyn heti ennen varsinaista virkaanastumistaan ja toi parlamentille lain, joka myönsi kaksoiskansalaisuuden Unkarin naapurimaiden unkarilaisvähemmistölle.


title: Viktor Orbán

text: Vuoden 2011 alussa, Unkarin EU-puheenjohtajuuden alkaessa, tuli voimaan uusi tiukka medialaki, joka antoi viestintävirastolle ja medianeuvostolle oikeuden valvoa sanomalehtiä ja sähköistä mediaa sekä asettaa rajoituksia ja rangaista loukkaavaksi katsotusta sisällöstä ja poliittisen tasapuolisuuden puutteesta. Lakia arvostelivat oppositio, ETYJ, Amnesty International ja media sekä monet ulkomaat.


title: Viktor Orbán

text: Hallitus jätti huomiotta Euroopan komission vaatimukset budjettialijäämätavoitteista ja ryhtyi toimiin talouskriisiä vastaan kansallistamalla maan yksityisen eläkerahaston, sekä laskemalla keskuspankin johtajien palkkoja.


title: Viktor Orbán

text: Unkarin parlamentti hyväksyi 18. huhtikuuta 2011 uuden Fideszin kirjoittaman perustuslain. Siinä korostetaan Unkarin kristillisiä juuria ja rajoitetaan valtion lainan määrää. Perustuslain mukaan kolmejäseninen budjettikomissio voi hajottaa parlamentin, jos se ei suostu hyväksymään perustuslain mukaista talousarviota. Oikeuslaitosta valvomaan perustetaan uusi instituutio, jonka johtajan nimittää parlamentti. Perustuslakituomioistuin menettää lain myötä valtaansa.


title: Viktor Orbán

text: Muissa EU-maissa Orbán on joutunut ankaran arvostelun kohteeksi demokratiaa jäytävien uudistusten vuoksi, ja EU:n komissio on vaatinut muutoksia uuteen perustuslakiin, jonka katsotaan olevan EU-sääntöjen vastainen.


title: Madrid Arena

text: Madrid Arena on monitoimiareena Espanjan pääkaupungissa Madridissa. Se sijaitsee Casa de Campossa lähellä kaupungin keskustaa. Areena valmistui vuonna 2003 ja sen ensimmäinen laajennus vuotta myöhemmin. Areena on suunniteltu urheilu-, messu- ja kulttuurikäyttöön, ja se rakennettiin alun perin Madridin vuoden 2012 kesäolympialaisten isännyysehdokkuutta varten. Mikäli Madrid olisi saanut olympialaiset järjestääkseen, olisi areenalla järjestetty muun muassa kori-, käsi- ja lentopallon sekä voimistelun kilpailutapahtumat.


title: Madrid Arena

text: Areena on ympyränmuotoinen ja kolmikerroksinen, ja sen kokonaispinta-ala on 30 000 neliömetriä. Yleisökapasiteetti on suurimmillaan koripallo- ja tennisotteluissa, 10 278. Kompleksiin kuuluu myös lisärakennus, Pabellón de Cristal, joka on yhdistetty päärakennukseen tunnelilla. Areena on Madridin kaupungin omistuksessa ja sitä hallinnoi yhtiö nimeltä Madrid Espacios y Congresos.


title: Madrid Arena

text: Madrid Arenalla järjestettiin ATP:n Masters-sarjaan kuulunut Madrid Masters -tennisturnaus vuosina 2002–2008. Se on toiminut koripalloseura Estudiantesin kotikenttänä kaudesta 2005–2006 lähtien.


title: Deep Insight

text: Deep Insight on suomalainen yhtye Kokkolasta, joka yhdistelee amerikkalaista rockia ja emoa.


title: Deep Insight

text: Deep Insightin perustivat vuoden 2002 alkupuolella lapsuudenystävät laulaja Jukka Nikunen ja kitaristi Johannes Ylinen. Pian kokoonpanoon liittyivät serkukset basisti Kaj Kiviniemi ja rumpali Joachim Kiviniemi. Kaj Kiviniemen jätettyä yhtyeen pari vuotta myöhemmin basistiksi tuli Miska Holopainen. Bändin toisen albumin julkaisun jälkeen myös rumpali Joachim Kiviniemi jätti yhtyeen ja tilalle tuli Ville Kinaret. Samoihin aikoihin myös basisti vaihtui toistamiseen, ja Miska Holopaisen korvasi Jorma Rantalainen.


title: Deep Insight

text: Vakiintuneella kokoonpanolla Deep Insight kiersi satoja keikkoja lähinnä Euroopassa laajasti julkaistujen Red Lights White Lines ja One Minute Too Late -albumeiden jälkeen. Bändi kiersi aktiivisimpaan aikaansa mm. The Rasmuksen, Blindsiden, The 69 Eyesin, Disco Ensemblen, Lost Profetsin ja Amuletin kanssa.


title: Deep Insight

text: Yhtye siirtyi neljännellä albumillaan synkemmästä kitaramusiikista radioystävällisempään suuntaan, Sucker For Love -albumi on äänimaisemaltaan kansainväliseltä kuulostavaa rockia ja se menestyi julkaisunsa jälkeen kohtalaisesti.


title: Deep Insight

text: Bändi ilmoitti 2011 aloittaneensa uuden albumin työstämisen, mutta uusia julkaisuja ei ole ilmestynyt.


title: T.I.

text: Clifford Joseph Harris, Jr. (s. 25. syyskuuta 1980 Atlanta, Georgia) joka tunnetaan paremmin nimillä T.I. tai T.I.P. on yhdysvaltalainen, afroamerikkalainen rap-artisti. T.I. on myös tunnettu lauluntekijänä, näyttelijänä, levytuottajana sekä Grand Hustle Recordsin rinnakkaistoimitusjohtajana. T.I. levyjä on myyty maailmanlaajuisesti yli 10 miljoonaa kappaletta.


title: T.I.

text: T.I. syntyi Georgiassa Atlantan lähiössä Bankheadissa. Hänen vanhempansa olivat Violetta Morgan ja Clifford Harris Sr. Hänen isänsä sairasti Alzheimerin tautia. T.I.'n alkuperäinen lavanimi T.I.P. juontaa juurensa artistin lapsuuden lempinimestä "Tip", jonka hän sai isoisältään. Hän aloitti räppäämisen 9-vuotiaana ja päätti ryhtyä räppäriksi 11-vuotiaana. Ensimmäisen levysopimuksensa hän allekirjoitti 21-vuotiaana.


title: T.I.

text: T.I.'n puhetavan takia monet fanit luulivat artistin lempinimen olevan "Chip" joten hän rupesi tavaamaan lempinimensä T.I.P. Ollessaan levysopimuksessa Arista Recordsin tytäryhtiön LaFace Recordsin alaisena 2001, artisti lyhensi lavanimensä T.I.P.'stä T.I.'ksi kunnioittaakseen levy-yhtiö toveri Q-Tippia.


title: T.I.

text: Artistin muita lempinimiä ovat "Rubberband Man" ja itsekeksitty "King of the South" (mikä on aiheuttanut riitaa muiden eteläisten räppärien kuten Lil' Flipin ja Ludacrisin kanssa). T.I. kirjoitti noin 30% Bow Wow'in kolmannen albumin "Unleashedin" lauluista kuten myös 3 säkeistön ja kertosäkeen singlestä "Let's Get Down". Hän on kirjoittanut tekstejä myös muille artisteille, kuten P. Diddylle ja Trinalle.


title: T.I.

text: T.I.'n debyyttialbumi "I'm Serious" julkaistiin 9. lokakuuta, 2001 Arista Recordsin kautta, joka julkaisi myös T.I.'n samannimisen singlen, jossa esiintyi myös reggae-artisti Beenie Man. T.I. teki debyyttialbumillaan yhteistyötä Pharrell Williamsin, Jazze Pha'n ja YoungBloodZin kanssa. Levyn tuotanto oli The Neptunesin, DJ Toompin ja The Grand Hustle -tiimin käsialaa. Levy ei myynyt hyvin ja T.I.'n levytyssopimus purettiin. Levy myi 268 000 kopiota.


title: T.I.

text: T.I. julkaisi ensimmäisen singlensä "I'm Serious" Beenie Manin kanssa. Single ei menestynyt kovinkaan hyvin listoilla. Levy-yhtiö ei halunnut julkaista enää singlejä eikä videota, joten T.I. loi videon kappaleelle "Dope Boyz".


title: T.I.

text: Artisti julkaisi useita mixtapeja DJ Draman kanssa.


title: T.I.

text: T.I. julkaisi "Trap Muzikin" kesällä 2003. Se myi 193 000 kopiota ensimmäisellä viikollaan. "Trap Muzik" oli edeltäjään menestyneempi ja sisälsi singlet "24's", "Be Easy", "Rubberband Man" ja "Let's Get Away". Vierailevia artisteja olivat 8Ball & MJG, Jazze Pha, Bun B, ja Macboney. Levyn tuottajina olivat mm. Jazze Pha, Kanye West, David Banner ja DJ Toomp. Albumin menestyksestä seurasi erimielisyyksiä. T.I.'n ollessa kiertueella, artistia syytettiin väkivaltaisesta käytöksestä ehdonalaisessa huumerikoksesta vuonna 2003 ja hän ilmiantoi itsensä. T.I. tuomittiin kolmeksi vuodeksi vankilaan. "Trap Muzik" oli julkaistu Grand Hustle Recordsin kautta ja myi yli miljoona kopiota Yhdysvalloissa, eli platinaa.


title: T.I.

text: Levyn ensimmäinen single "24's" ylsi Yhdysvaltojen listoille sijalle 74, R&B -listan sijalle 27 ja rap-listan sijalle 15.


title: T.I.

text: "Be Easy" julkaistiin toisena singlenä. Se ei menestynyt yhtä hyvin kuin edellinen single, mutta oli sijalla 55 Yhdysvaltojen R&B listoilla.


title: T.I.

text: "Rubberband Man" julkaistiin kolmantena singlenä. Se ylsi Yhdysvaltojen listalla sijalle 30, R&B -listalla sijalle 15 ja rap-listalla sijalla 11.


title: T.I.

text: "Trap Muzikin" viimeinen single oli "Let's Get Away". Se nousi sijalle 35 Yhdysvaltojen listalla, R&B -listan sijalle 17 ja rap-listan sijalle 10. T.I. voitti "The Best Street Anthem" -palkinnon "Rubberband Manista" vuoden 2004 Vibe Awardseista.


title: T.I.

text: T.I. julkaisi kolmannen albuminsa "Urban Legend" vuoden 2004 lopussa. "Urban Legend":in single "Bring Em Out" oli menestys.Se nousi sijalle 9 Top 100 Bilboardissa.Albumilla vierailivat tuottajat Ruff Ryders&Swizz Beatz Albumilla vierailivat Trick Daddy, Nelly, Lil Jon, B.G., Mannie Fresh Big Tymersista, Daz Dillinger, Lil Wayne, Pharrell The Neptunes'sta, P$C ja Lil' Kim. Albumi sai platinaa myymällä 1.3 miljoonaa kopiota. "Chopped and Screwed" versio julkaistiin myös.


title: T.I.

text: Vuoden 2005 alussa T.I. nautti menestyksestä Lil Waynen rinnalla Destiny's Childin singlellä "Soldier", josta tuli iso hitti.


title: T.I.

text: T.I. julkaisi toisen singlensä "U Don't Know Me". Single oli Yhdysvaltojen Hip-Hop,R&B ja Pop 100 -listoilla. Liikkui huhuja, että kappale oli osoitettu entiselle vastustajalle Ludacrisille, sen perustella, että Ludacrisillä oli kappale "Get Back", jossa sanottiin:"Get back, get back, you don't know me like that", joka oli julkaistu samaan aikaan kuin "U Don't Know Me".


title: T.I.

text: Artistin kolmas single "ASAP" oli sijalla 75 Yhdysvaltojen listalla, #18 Yhdysvaltojen R&B listalla, #14 Hip-Hop listalla ja #35 Ison-Britannian singlelistalla. T.I. teki videon "ASAPille ja Motivationille.Motivation nousi vain Yhdysvaltojen R&B listalle.


title: T.I.

text: T.I. julkaisi myös kappalen "Get Loose", jossa vieraili Nelly ja tuottajana Jazze Pha. Video oli suunnitteilla, mutta sitä ei tehty. kappale oli #70 Yhdysvaltojen R&B listoilla.


title: T.I.

text: Vuonna 2006 T.I. sai kaksi Grammy-ehdokkuutta: "Best Song Collaboration" ("Soldier" w/ Destiny's Child & Lil Wayne) ja "Best Rap Solo Performance" "U Don't Know Me"sta 48. Grammy Awardseissa.